qundao/data-zh-poetry huggingface dataset:
挽陳外府丞
作者：陳宓
朝代：宋

孝友根天性，生平禮法循。
躬行皆古道，胸次鎮陽春。
南國猶歌袴，中朝謾曳紳。
最傷清苦節，海內幾何人。
挽陳通直
作者：陳宓
朝代：宋

一門盛事更誰同，四代班衣八十翁。
有子可傳醫國術，在家還著活人功。
平陽遺愛千年遠，有道新碑百丈豐。
愧我無因陪執紼，祇將雙淚寄西風。
挽高兵部
作者：陳宓
朝代：宋

蚤得師儒賞識深，明時碩輔盡知音。
惠周南海交麾節，疏上中臺襆被扆。
七袠正宜遊桂圃，五言何遽些梅林。
鄰鄉父老同垂淚，兩縣甘棠蔽芾陰。
挽黄總幹
作者：陳宓
朝代：宋

作邑古循吏，于今鮮與儔。
有生持正直，不變是寬柔。
食淡親常喜，官貧俸莫酬。
嘗寮吾有愧，執綍淚交流。
挽龔知縣
作者：陳宓
朝代：宋

華族三台燁，名門八桂芳。
才雖凌賈誼，官不至馮唐。
晚歲逢奇蹇，平生只直方。
青春陪笑語，一慟鬢成霜。
探春
作者：陳宓
朝代：宋

桃李無言自曉粧，青春幾日最韶光。
遊人不用頻來看，趁取初開未減香。
掬水錫壺
作者：陳宓
朝代：宋

昔在延平郡，泉聲日夜聞。
六年歸故里，一縷憶晴雲。
儋石終宵足，瓶罍竟日分。
山中有飛瀑，未必愜朝曛。
掬水錫壺
作者：陳宓
朝代：宋

白鑞鎔成滴水池，新荷初展濺珠璣。
一絲晝夜無時息，勝似甘霖六月飛。
放生池産雙蓮·其一
作者：陳宓
朝代：宋

不作風流時樣粧，月明宮殿舞霓裳。
須知並立慇懃意，爲祝吾皇聖壽長。
放生池産雙蓮·其二
作者：陳宓
朝代：宋

年來仙實兩呈祥，衮衮公侯詎可量。
勞力更宜勤積善，天公元自愛詞章。
放鷓鴣
作者：陳宓
朝代：宋

有生惟萬類，好惡與人參。
以彼刳腸苦，爲吾悅口甘。
蔬餐人所尚，肉食我誠慚。
放汝飛翔去，騰雲更宿嵐。
新池答問
作者：陳宓
朝代：宋

即宅見湖，移園就宅。
以果易穀，以寬補窄。
以娛親姻，以燕賓客。
曰田曰園，孰失孰得。
早起
作者：陳宓
朝代：宋

三年飽識溪山面，未省煙雲際曉生。
閣迥樓長正相映，桃源圖上有人行。
早起
作者：陳宓
朝代：宋

市廛無計避風埃，反閉柴門懶自開。
春夢恰同簷雨斷，俗氛已逐鳥聲來。
易地成池
作者：陳宓
朝代：宋

南園無隙地，鑿池向園東。
中作平臺迥，聊將小艇通。
四圍楊柳裊，十畝芰荷紅。
何必五湖去，門前足月風。
春半桃李盛開
作者：陳宓
朝代：宋

縞裙練帨映丹霞，默默無言不自誇。
陌上行人重回首，一年春事數朝花。
春日到小園·其一
作者：陳宓
朝代：宋

屹立虛亭跨野塘，蕭蕭爽爽似瀟湘。
從教密種千竿竹，不蔽山光與水光。
春日到小園·其二
作者：陳宓
朝代：宋

東郊無地不蒼蒼，日氣融和自有香。
最是遊人行樂處，不寒不暖晝偏長。
春暮
作者：陳宓
朝代：宋

春暮見花空有恨，病餘怯酒謾重溫。
紫騮踏盡垂楊影，可笑書生獨掩門。
春暮書房
作者：陳宓
朝代：宋

春晴無十日，秉燭亦須遊。
冷笑鯫生面，黐粘蠹簡頭。
方殫義理樂，蚤覺鬢髯秋。
幾欲拋書坐，癡成不自由。
春盤
作者：陳宓
朝代：宋

清晨採擷南山麓，金刀細細裁青縠。
素盤恰辦饑雷鳴，飽覺春陽滿枯腹。
我生頭頷非虎燕，未許嚌胾薄野䔩。
從今葱韭藝一區，便可朝餐食無肉。
君不見寶馬彫鞍紈絝兒，匏壺之體充甘肥。
一生飽死同蝤蠐，夷齊至今民稱之。
昭君
作者：陳宓
朝代：宋

永巷鏁芳菲，春歸入燕泥。
粉身能報國，妾不愛蛾眉。
暮宿化成庵
作者：陳宓
朝代：宋

雨近祇從簷角起，雲濃不蔽月華明。
佛燈一點冰同冷，酒盞三行茗漾清。
僮僕倦羸聞鼻息，友朋笑語愜衷情。
齋厨夜半無留火，不待晨鷄接淅行。
暮春
作者：陳宓
朝代：宋

蘭亭明日禊餘春，風冷難回積雨雲。
不惜芳菲倦遊賞，雅宜竹下閉門人。
曉抵埔頭就陳氏食
作者：陳宓
朝代：宋

幸有安閑日，那無自在身。
人如年易老，詩與事長新。
雨霽還佳境，途窮得主人。
馳驅四十里，盤礴縣成闉。
書帷
作者：陳宓
朝代：宋

青編有補曾無損，白璧難全易作瑕。
欲下凉帷玩真味，莫將絲履染塵沙。
書懷
作者：陳宓
朝代：宋

書卷叢中偏得垂，園花開後却慵看。
嵬胸莫受一塵染，壯歲須騰萬里翰。
月巖·其一
作者：陳宓
朝代：宋

誰將玉斧鑿嵐煙，放出團團白晝天。
自是天公恨盈缺，故開雲月要長圓。
月巖·其三
作者：陳宓
朝代：宋

常時百步馬先疲，今日巖前故不遲。
回首兔宮猶未遠，會須千里巧相隨。
月巖·其二
作者：陳宓
朝代：宋

人間元有廣寒宮，誰道仙凡路不通。
借問蓬萊相近否，不須七椀去乘風。
有贈鹿忽生麛承劉學錄惠詩以韵謝之
作者：陳宓
朝代：宋

麀鹿方辭贈，秋來忽有麛。
暫能娛市隠，終遣傍雲栖。
幽事漁樵詫，佳篇李杜齊。
行看雙挺角，未羨駭群雞。
望夕
作者：陳宓
朝代：宋

一點射窗明已足，三更當戶意慵看。
竹籬茅舍心安處，不羨乘風到廣寒。
東湖四詠·其一
作者：陳宓
朝代：宋

我作城東湖，築堤百餘丈。
水深纔四尺，岸曲八回往。
中號小滄洲，拏舟徑蓮蕩。
迴環即數里，淥作三江漲。
集鷺絕驚猜，跳魚時跌宕。
欄外一峰奇，意重友人餉。
月夕命客遊，不更蓬萊訪。
秋凉但曝書，未許歌吹上。
東湖四詠·其三
作者：陳宓
朝代：宋

我築屋三間，在湖東南隅。
上號曰寬閒，觀耕風雨餘。
下作小山房，可以讀詩書。
維南有松竹，輕陰遶室廬。
維北有芰荷，濃絕涵窗虛。
四壁何所有，經訓揭砭愚。
食息在耳目，日與聖賢居。
園蔬尚可飽，老矣復何須。
東湖四詠·其二
作者：陳宓
朝代：宋

胡公是吾友，千載不改節。
長作松筠青，烟雲任明滅。
岧嶢占南面，硉兀壓城闕。
西來群岫馳，尊敬不敢越。
餘勢抵東海，平夷復奇崛。
陳岩亦加禮，北坐拱相謁。
我樓於其中，往往媿時列。
汲汲企前脩，庶幾不見絕。
東湖四詠·其四
作者：陳宓
朝代：宋

西山老禪叟，依厂安數椽。
趺坐看東海，滄溟幾桑田。
前此復誰居，今踰三百年。
鍾鼓如一日，從教歲徂遷。
人生苦浮脆，乃過金石堅。
彼人尚能爾，况是古聖賢。
石床對石室，靜坐思悠然。
相期在晚暮，用以補我愆。
東湖有雙蓮之瑞賡潘瓜山韵
作者：陳宓
朝代：宋

積雨東湖久不遊，清風忽送瑞香浮。
初疑並咮鸞窺鏡，元是同心友聚頭。
我已收身棲𤱶畝，君看盛事擅閩甌。
從今有月皆佳夕，旋辦輕舠遡碧流。
東萊呂氏官箴以覓舉求上官保庇書爲第一戒今仕者往往十犯八九雖賢不免陷焉爲詩以謝兼用奉勉
作者：陳宓
朝代：宋

凡厥女子，號爲無知。
十年不字，遲歸有時。
正節必守，淑行懼虧。
孰謂君子，身不自持。
不艮其背，顧朵其頤。
自鬻苟售，寧不忸怩。
莫答盛意，聊贈鄙詞。
松
作者：陳宓
朝代：宋

擎天端作柱，度漢可爲樑。
不受紅塵涴，長依皦日光。
風行揚遠韵，雨過發真香。
偏向閩中道，炎時散午凉。
某嘗次贊府盧丈高韵復承見示佳篇嘆詠之餘輒成二首·其一
作者：陳宓
朝代：宋

盧君真吏師，盛名日方起。
我昔嘗與言，如以石投水。
初聽已瑩心，久坐益醒耳。
如何但悁企，不得親燕處。
經年始再見，相望才百里。
新詩忽來前，喜染大羹指。
詞翰與其人，俱清絕塵滓。
某嘗次贊府盧丈高韵復承見示佳篇嘆詠之餘輒成二首·其二
作者：陳宓
朝代：宋

家山四年別，梅萼忽橫枝。
久擬投倦翼，還成效雌羈。
初之一毫補，謾素五十炊。
所就竟何事，敢言厭拘縻。
吏民笑已滿，雖勤欲奚爲。
答以事不然，吾心異群兒。
矻矻不能閑，任汝了事譏。
吾道日已長，天運無窮期。
常恐業未富，無以答明時。
歸將閉門坐，謹學毋自欺。
刻心事仁勇，立志防怠隳。
乞我刀圭劑，發此蒙昧姿。
柳絮
作者：陳宓
朝代：宋

人道楊花渾似雪，那知雪不似楊花。
春深解送餘寒去，晝永偏依麗日斜。
點綴樓臺成繪畫，發揮桃李作奢華。
多情不忍輕離別，笑殺飛霙便委沙。
橫玉臺
作者：陳宓
朝代：宋

橫玉初登斗樣臺，倚欄一带雪花堆。
兒時親見前朝事，不忍春深載酒來。
橫玉臺
作者：陳宓
朝代：宋

雨後楊花撲藕芽，東君雅興正雄誇。
酴醾疊疊能香玉，蛺蝶紛紛解舞花。
夜暖蟾光初可玩，晝長烏景未應斜。
東湖水滿清明近，來看三分欲拆葩。
檄中原
作者：陳宓
朝代：宋

大哉我宋得天下，仁比三代澤過之。
太祖太宗貽典則，真宗仁考父母慈。
熙豐足國振百度，要使宇內無蠻夷。
哲宗元祐建皇極，敬用賢哲如蓍龜。
百年上下享安泰，萬里一域惟熙熙。
春陽浩蕩不肅物，遂使異類窺京師。
當時臣子不知義，視虜豺豹身狐狸。
曲生苟活竟亦死，甘墮狡計寧非癡。
三光晦昧五岳墜，二聖北狩無還期。
忠臣至今痛入髓，下逮童騃猶歔欷。
嗟爾中原舊豪傑，久效左衽心何爲。
譬如屈伏猛獸下，荷戈伺便當乘機。
如何顔厚不媿耻，反助貙虎爲熊羆。
數窮六十又且半，天意悔禍人知思。
王師六月降時雨，灑爾萬國蘇鰥嫠。
汝猶不念汝祖父，靖康狄禍幾無遺。
子孫壯大不能報，臣妾讐虜稱男兒。
天戈所麾速響應，拯汝塗炭革汝非。
吾皇仁聖又恭儉，視民如子傷如饑。
汝今效順謹勿遲，同我四海長歡嬉。
次仙谿陳侍郎韵寄題劉尚書二首·真止
作者：陳宓
朝代：宋

利祿由來酒樣醇，伊誰未醉解收身。
須知澤畔獨醒客，不顧墦間飽飫人。
晉代風流多逸士，陶公名節號忠臣。
築堂景慕前賢行，飲水端能嚌道真。
次仙谿陳侍郎韵寄題劉尚書二首·秀野
作者：陳宓
朝代：宋

迂叟相望百載間，遺風誰道久凋闌。
欲期他日勳名盛，追作當年榜樣看。
汗漫西湖開望哀，崔嵬方巘獻雲端。
功名肯擅一丘樂，突兀須教天下歡。
次儲兄韵
作者：陳宓
朝代：宋

茗甌吹積雪，薰鼎撥寒灰。
覿面看脩竹，披襟映古槐。
日長嗟侶少，風動喜朋來。
共此林泉興，生涯水一杯。
次劉制幹潛夫趣續譜韵
作者：陳宓
朝代：宋

濃陰尚想升平日，老幹曾經五百年。
商略正須憑衆口，品題誰敢繼先賢。
素團比玉清仍潤，繁顆如星艷欲然。
天予瓌奇資賦詠，况當詩思似流泉。
次劉學錄梅韵·其一
作者：陳宓
朝代：宋

一株相伴古城隈，日日扶筇探未開。
除是風饕還暫往，若教雪壓亦須來。
次劉學錄梅韵·其三
作者：陳宓
朝代：宋

明珠的皪逞妍姿，倏見風前舞袖披。
祇是嚼芳酸已露，况當小雨弄黄時。
次劉學錄梅韵·其二
作者：陳宓
朝代：宋

春風來信已分明，不待騷人玉笛橫。
莫道未開難等候，開時却恐轉關情。
次劉學錄梅韵·其五
作者：陳宓
朝代：宋

南方地暖開仍早，容易離思歲月長。
幸有高人知此意，山遊百度又何妨。
次劉學錄梅韵·其四
作者：陳宓
朝代：宋

瓊裾初到似含羞，剩擬人間款曲留。
祇恐寒夜歸去蚤，先須秉燭問端由。
次劉學錄韵
作者：陳宓
朝代：宋

中年早透利名關，坐看孤雲際海還。
晝靜架書偏悅目，秋凉庭樹倍怡顔。
不陪長者終朝誨，那得塵蹤一日閑。
我亦小園初種竹，請君來闖出籬斑。
次劉學錄韵併以胡桃寄之
作者：陳宓
朝代：宋

中腴外勁介如堅，能伴寒松晚菊鮮。
聞道元城心似鐵，故教持向蛤蜊前。
次喻景山韵·其一
作者：陳宓
朝代：宋

眼前兒輩謾嘈嘈，癢處憑誰著手搔。
堪恨紫陽雙鬢白，閉門吮筆自箋騷。
次喻景山韵·其三
作者：陳宓
朝代：宋

凌寒愛酒謫仙人，一笑能回萬壑春。
難佩待歸天上去，却看桃李媚紅塵。
次喻景山韵·其二
作者：陳宓
朝代：宋

連雨昏濛隠月痕，月邊新蘂故應存。
春風日夜來無限，欺得陶家半掩門。
次喻景山韵·其五
作者：陳宓
朝代：宋

休嗟光景速於飛，爲愛春從柳上歸。
好是新年添一歲，却知今是與前非。
次喻景山韵·其四
作者：陳宓
朝代：宋

晨起尋閑共話難，夜深相對菊花寒。
如何風雨多才思，故作扁舟上下灘。
次安溪趙簿雲津閣韵·其一
作者：陳宓
朝代：宋

西來一派接天流，誰結危欄占上游。
樹蘸碧波元不暑，沙攢白鷺更宜秋。
沉酣勝處方知味，濡滯窮山未拙謀。
欲把君詩鑱翠壁，聲名長與此溪留。
次安溪趙簿雲津閣韵·其二
作者：陳宓
朝代：宋

兼旬積雨截晴虹，洗出溪山罨畫中。
別浦漁歌來暝色，長橋人語半秋空。
吏閑剩得三更月，民阜多逢五日風。
作計追陪今恐後，杯盤隨意底須豐。
次年又約二丈集滄洲·其一
作者：陳宓
朝代：宋

去年今夕晴還雨，今歲連朝雨忽晴。
不請高人來共看，月華肯十分明。
次年又約二丈集滄洲·其二
作者：陳宓
朝代：宋

滄洲荷蓋已先枯，嫩處猶堪酌酒壺。
小舫共遊期到曉，夜深尚可覓寒鱸。
次延平郡文學宴新進士韵
作者：陳宓
朝代：宋

文章千丈吐寒芒，更要新登孔氏堂。
講學若能羶自至，致君端使鳳來翔。
衍山劍水多奇産，赤箭丹砂詎可當。
自有名儒常輩出，莫將詩句詫錢郎。
次方詩境韵
作者：陳宓
朝代：宋

久別何人與砭肓，新詩見寄味偏長。
求仙已得丹升鼎，鑿石仍成玉作堂。
暖日松筠香北牖，清風書卷散東床。
靜中剩得無窮味，笑看蜂衙早晚忙。
次方雲臺韵
作者：陳宓
朝代：宋

泉石膏肓世欲忘，扁舟更遡壽湖光。
也知他日持荷橐，不似閑時製芰裳。
雨後尚餘新稻熟，風前偏覺荔枝香。
人生有祿親頭白，萬石何如宦本鄉。
次李弘齋韵送任宰
作者：陳宓
朝代：宋

近日延平創小齋，四方佳友爲朋來。
雖爲書上究餘味，更要心中絕點埃。
健德千年期不已，高標萬變詎能推。
直須義利途中辦，寧使饑腸屢隠雷。
次林司戶清水巖韵
作者：陳宓
朝代：宋

禱雨當年百丈峰，森森夾徑聳脩筇。
甘霖尚想四垂合，清境無因一到重。
仙伯遺縱參佛跡，王公新詠張軍容。
索詩尚及疎庸令，筳寸何堪擊鉅鍾。
次柯東海於安溪流惠亭
作者：陳宓
朝代：宋

少壯成何事，蹉跎鬢欲翁。
尚餘朱墨日，可欠芰荷風。
歸鷺依山白，新蟾蘸酒紅。
晴空無點翳，秋氣遥梧桐。
次樓宗簿禱雨韵
作者：陳宓
朝代：宋

農家累月望雲霓，多謝賢侯懇切祈。
群望三旬幾遍走，百川一夜忽東之。
天心感格真堪必，歲事豐登尚可期。
和氣致祥非誕語，願將此意播聲詩。
次樓宗簿禱雨韵·其一
作者：陳宓
朝代：宋

君侯憂國念，食頃詎能忘。
盡變庖厨饌，全銷燕寢香。
連朝成靄靄，中夜忽浪浪。
坐想溪十曲，恩波似個長。
次樓宗簿禱雨韵·其二
作者：陳宓
朝代：宋

旱氣滿南州，深貽旰食憂。
蟹能升古井，龍敢卧深湫。
德政真無愧，豐年信可求。
野人無別慕，鼓腹事西疇。
次泉守游郎中·其一
作者：陳宓
朝代：宋

七閩徧數刺桐州，自昔賢侯惠愛留。
洛水橋新渾似昨，梅溪人誦不能休。
近來善政稱三最，相繼清名照九秋。
我別十年思一到，不知何日此心酬。
次泉守游郎中·其二
作者：陳宓
朝代：宋

窮山野老腹應便，冕黻朝天袂屢牽。
黄霸擬登三事列，寇恂仍借一朞年。
極知公意山林巒，自是天心鰥寡憐。
顧我閑人鄰邑住，密依仁政亦熙然。
次潘丈韵與劉學錄
作者：陳宓
朝代：宋

以彼月中桂，來娛地上仙。
沖融胸內樂，擺落世間緣。
人語春風裏，秋歸夕照邊。
主翁長靜坐，不是學安然。
欲登蓬萊山謝雨恐泥濘不可行是早忽晴併紀其異
作者：陳宓
朝代：宋

喧枕浪浪直到明，驅車欲謝却成晴。
天人契合豈無意，草木□途俱有情。
賸作寰中三日施，依前岩畔一泓清。
願言嗣此長霑足，得暇還來聽午鯨。
歲暮
作者：陳宓
朝代：宋

我有數頃田，讀書盡歲暮。
苟無饑渴態，不必羨華富。
人生苦嗟卑，待日不可度。
不思羲和車，去去豈反顧。
閉門十年間，青雲半塵土。
光榮能幾時，悔吝已莫數。
所以五柳公，陶然樂貧窶。
彼有五男兒，豈不後日慮。
江瑶柱
作者：陳宓
朝代：宋

江上分來三寸瑶，殷勤海若道寒潮。
盡將馬甲深深鎖，好把鸞刀款款挑。
榼酒怪來星不醉，杯羹元是雪難消。
若將陳紫同時賞，飲罷身端在泬寥。
泉南道中
作者：陳宓
朝代：宋

乍寒忽暖初冬候，已熟慵收大有年。
社鼓呼人鳴坎坎，山童待月舞躚躚。
旅行可飽魚蝦味，疾步不驚鷄犬眠。
外戶夜開今已見，何時斗米直三錢。
泛舟遊曾城阻風
作者：陳宓
朝代：宋

奉親來此別湖山，九日先偷一日閑。
四面平鋪蒼玉佩，遠峰偏結碧螺鬟。
一杯且奉慈顔喜，兩載真成短鬢斑。
珍重南風如有意，片帆留滯故相攀。
添築橫玉再賦·其一
作者：陳宓
朝代：宋

臺成草草怕花殘，趁得香濃一凭欄。
忽見四圍澄碧繞，懶將雙眼向花看。
添築橫玉再賦·其二
作者：陳宓
朝代：宋

一花爛熳一花殘，先後無時不傍欄。
春到園林元不老，請君細把化工看。
清水巖禱晴·其一
作者：陳宓
朝代：宋

作吏風塵頭欲白，此身那不自優游。
一心恰似商人婦，苦雨終風便作愁。
清水巖禱晴·其二
作者：陳宓
朝代：宋

簷聲喧耳歷三旬，雲氣低低過一春。
今日舉頭逢皎日，也知天道總由人。
游壺山絕頂呈同游諸友
作者：陳宓
朝代：宋

壺山相對自童兒，五十分能蟹井窺。
寄語諸君休憚險，更須脚力驗它時。
湯泉
作者：陳宓
朝代：宋

洗垢清塵一派湯，瀹蔬溉稻却甘凉。
難將人力營爲勝，須信天工造化長。
井小常時供鼎沸，澤多終歲遍山陽。
我生幾度經行此，可笑區區有底忙。
潘丈遊南寺靈巖天台回遂呈劉學錄
作者：陳宓
朝代：宋

不到南山逐勝遊，新詩題遍柳公樓。
須驅塵世蚊蝱暑，喚起雲天鵰鶚秋。
醆斝獻酬依未蔭，笑談喧寂間川流。
自憐因病成慵懶，一日那無一日休。
王主簿右州某日思其歸因見黄華動淵明之興方欲寄詩忽承佳句次韵見意·其一
作者：陳宓
朝代：宋

夢魂何日不家山，底事淹留數月間。
忽見黄華羞泛酒，淵明心事若相關。
王主簿右州某日思其歸因見黄華動淵明之興方欲寄詩忽承佳句次韵見意·其二
作者：陳宓
朝代：宋

靜坐思君秋日長，清波白鷺兩茫茫。
定應嚼遍湘纍菊，寄我新詩字字香。
瑞麥
作者：陳宓
朝代：宋

維此瑞麥，十有三莖。
伊誰所樹，中夏以生。
豐年之慶，聖治之臻。
我作此贊，播之頌聲。
瓶梅
作者：陳宓
朝代：宋

爲怕凋零不忍栽，問云何處正初開。
小窗盡日看春至，短帽無人徹夜陪。
光景長如新月上，杖藜懶向小園隈。
最憐。
甘寢
作者：陳宓
朝代：宋

甘寢不易得，何人不貪睡。
所以八尺床，惟賢始無愧。
萬鍾固可樂，中夜或興喟。
誰謂顔巷貧，至寶賞所萃。
病後寄鄭自正
作者：陳宓
朝代：宋

卧病六十朝，尪羸欲顛躓。
中虛苦暴下，外怯因多涕。
風邪動感觸，寒熱肆留滯。
百病果難堪，未免趣醫至。
携持篚與篋，衆藥要盡試。
㕮咀和參朮，煎煮雜薑桂。
了無銖寸功，徒有千百累。
金丹號起死，入腹作鼎沸。
服之不能瘳，束手信無計。
嗟余有天命，未許藥石治。
再拜謝群醫，云病且平易。
堆床屏丸散，養體親滋味。
曾不數閲日，頗能安寢寐。
昨朝偶尋鏡，自喜有瘥意。
俄驚一目赤，灸灼如頳尾。
薰療技已窮，赤勢殊未既。
平旦澀難開，未晚痛先閉。
于何我久病，復有此兢悸。
當時呻吟餘，猶解閲文字。
茲焉眼如瞽，把卷直欲棄。
舊書滿窗几，日讀不省記。
賦性已不靈，此疾胡可被。
悲來祇頭低，坐處每酸鼻。
何時雙眼明，一覽經滿笥。
行誼顔孟儔，文辭典墳媲。
和順積厥躬，膏澤施當世。
今爲轅下駒，橫空但有氣。
又似籠中鶴，束縛剪兩翅。
會當有時節，飛騖歷萬里。
登安溪蓬萊山謝雨
作者：陳宓
朝代：宋

我來兩月值冬晴，多謝靈明答寸誠。
一瓣凈香猶未染，留得瓊英蓋短垣。
登清水巖謝晴承知丞惠詩次韵爲謝
作者：陳宓
朝代：宋

田里今年少嘆嗟，前溪敢放夜痕加。
天開璧玉三千岫，水遶黄雲一萬家。
古寺安閑茶可飽，深村取次酒能賒。
歸來晚及西津渡，百丈虹梁喜有涯。
登蓬萊山謝雨
作者：陳宓
朝代：宋

師座茲山幾百春，精神長是念斯民。
我非濟旱爲霖手，合作巖隈洒掃人。
白山茶雜花
作者：陳宓
朝代：宋

奇葩冬後蘂，羞澀見東風。
不變冰霜操，從他百卉紅。
芍藥包紅錦，橘花爛明珠。
不復憶海棠，飄零烟雨中。
白苧嶺雨大作云此道可免舟行
作者：陳宓
朝代：宋

空囊带雨肩山重，滑屨登高上壁難。
遵陸乘桴俱有恨，都緣何事不求安。
盛暑
作者：陳宓
朝代：宋

坎泉上施心長泰，離火不炎身自凉。
更把青編靜遊目，絕無星暑到胡床。
碧潭奇觀
作者：陳宓
朝代：宋

賸得浮生十日閑，一逢勝處便凭欄。
天開池沼供魚樂，雨洗峰巒與客看。
活計祇須携蒻笠，謀身空嘆負儒冠。
試聽磯上垂綸叟，不信人間有熱官。
秋夜
作者：陳宓
朝代：宋

水清沙淺見魚鰭，雪凈天空數雁飛。
白月無瑕呈佩玦，黄花有露綴珠璣。
西風勸我繙書葉，促織催人送戍衣。
最喜蚊雷中夜靜，長檠容得一燈微。
秋夜四鼓玩月·其一
作者：陳宓
朝代：宋

露氣盤空月墮煙，開軒移榻卧檐前。
近來不慮消磨盡，空洞胸懷但貯天。
秋夜四鼓玩月·其二
作者：陳宓
朝代：宋

琅玕衣袂竹方床，熱惱肝脾頓得凉。
誰送苕溪來枕畔，輕裘短棹水雲鄉。
秋日納凉
作者：陳宓
朝代：宋

艷艷銀河冷欲流，纖纖新月皎於眸。
天街已覺清無暑，時有飛螢點綴秋。
秋酌
作者：陳宓
朝代：宋

不飲踰時心已灰，黄花忽破杪秋來。
初無雅興酬佳節，謾把霜英浸玉醅。
免俗未能聊復爾，清時端可賦康哉。
明年此日知何處，好遣詩筒數往回。
移花
作者：陳宓
朝代：宋

移根烈日倍常炎，渴作油雲欲雨占。
抱甕自慚衰矣久，翻盆喜得沛然沾。
端午
作者：陳宓
朝代：宋

雨淬菖蒲劍，雲榮角黍絲。
光陰驚老大，節物媚童兒。
讒口千年恨，懷賢一日思。
蘭蒿無好醜，采係用逄時。
端午日楓亭道中·其一
作者：陳宓
朝代：宋

百里青松五月凉，千年忠惠有餘芳。
後人繼此非難事，不爲公家慮久長。
端午日楓亭道中·其二
作者：陳宓
朝代：宋

去家一宿六十里，便作良辰客異鄉。
覓得菖蒲未成飲，午餘山店索杯嘗。
端硯六絕·其一
作者：陳宓
朝代：宋

昔我高皇渡江日，擬將文治復輿圖。
炎方不敢珍韶石，來獻君王寫禹謨。
端硯六絕·其三
作者：陳宓
朝代：宋

紫瓊宜墨世間稀，合與韓公屬好辭。
若是只教誇染翰，獻之難受屬羲之。
端硯六絕·其二
作者：陳宓
朝代：宋

憶昔先臣從武皇，最承天寵與恩光。
孤兒白髮雖圖報，見著烏號泣數行。
端硯六絕·其五
作者：陳宓
朝代：宋

至寶非關少識真，都緣未覩十城珍。
如何絕域窮南地，却有唐朝輔相人。
端硯六絕·其六
作者：陳宓
朝代：宋

少年刻志好臨池，老去方知大是癡。
今日開奩聊一笑，暫時把玩似當時。
端硯六絕·其四
作者：陳宓
朝代：宋

一段無瑕真萬金，臨窗忽見洗塵心。
中間方寸君知否，便是仙家綠綺琴。
竹徑
作者：陳宓
朝代：宋

新笋未全抽，春陰亦類秋。
世間惟竹逕，不掃更清幽。
竹間榴花
作者：陳宓
朝代：宋

五月林梢未著蟬，節根新換玉娟娟。
露華團翠濃堪滴，澆得殷紅不敢然。
第一溪山
作者：陳宓
朝代：宋

萬家樓觀巧迴環，紫翠泓澄俯仰間。
莫道七閩無好境，東南第一此家山。
答李武伯
作者：陳宓
朝代：宋

李郎江西彥，傑出天與才。
勉齋恨得晚，垂絕傾所懷。
朅來復入閩，吾道歎已乖。
延平有書社，四儒孔門儕。
地勢得爽塏，山川似天開。
群賢爲一至，君至亦少諧。
所讀唯聖經，坦然疑無猜。
藜藿足可飽，窗几無餘埃。
樂天復安土，何有羈旅哉。
所望講究精，南山賦臺來。
如何苦吟僻，却與長吉偕。
昔人三百篇，詞達謝剪裁。
那用愁肝腎，推敲費安排。
請尋顔氏樂，兀兀坐書齋。
答趙尉·其一
作者：陳宓
朝代：宋

慇懃春語數行書，忽憶先賢泣滿裾。
一飯憐貧猶欲報，交章薦士合何如。
答趙尉·其三
作者：陳宓
朝代：宋

酒遏一杯能養性，肉踰三品反傷饑。
人生飽後無珍味，何用多戕物命爲。
答趙尉·其二
作者：陳宓
朝代：宋

親友鄉閭恨少逢，多因遊宦得從容。
他年儻過鳴珂里，祇恐飛翰不許從。
簡山行諸丈
作者：陳宓
朝代：宋

鯉湖仙去幾何年，翠壁蒼崖峻屬天。
愧我衰蹤滯塵土，羨君逸足跨雲煙。
驚天姓字名濡隠，無地樓臺舊相賢。
莫道迹陳人已遠，聯鑣到處草猶妍。
約劉學錄同潘喻二丈集滄洲
作者：陳宓
朝代：宋

一年擬待中秋夕，連日頻聞正午雷。
天若有心開玉匣，月應無恨入金罍。
素娥與我元無分，秀句憑君試爲催。
取出團圓盈天璧，不教留在白雲堆。
約楊至之潘謙之登清水巖不果和潘韵
作者：陳宓
朝代：宋

春入溪山幾許深，擬陪杖屨遠追尋。
千章古木都凝綠，百囀黄鸝尚好音。
君有佳人同笑語，我懷拙患阻登臨。
移時竚立西塘上，有酒盈樽敢自斟。
約潘丈及小喻登橫玉臺觀木香酴醾·其一
作者：陳宓
朝代：宋

春前桃李謾紛紛，梅後冰標獨有君。
莫將今日推明日，要看三分到七分。
約潘丈及小喻登橫玉臺觀木香酴醾·其二
作者：陳宓
朝代：宋

暮年無事掛胸懷，祇爲酴醾築此臺。
恰似唐朝元會日，露翻珠翠六宮來。
約潘瓜山劉學錄登高·其一
作者：陳宓
朝代：宋

三年八日登高集，喜趁衰年尚健身。
不爲黄華浮白酒，世間難得是閑人。
約潘瓜山劉學錄登高·其二
作者：陳宓
朝代：宋

聞君欲作三山客，且約先銜九日杯。
莫道隔年方再會，芙蓉恰恰遶湖開。
紅藥
作者：陳宓
朝代：宋

山城風雨收，未省牡丹開。
正訝遲紅藥，雙葩忽送來。
納凉
作者：陳宓
朝代：宋

竚立金明候，清宵意豁然。
暑風猶襲燕，秋意已通蟬。
竹徑不知夏，漥尊別有天。
吾曹能辦此，不媿晉林賢。
素馨茉莉·其一
作者：陳宓
朝代：宋

骨細肌豐一樣香，沉香亭北象牙床。
移根若向清都植，應憶當年瘴雨鄉。
素馨茉莉·其二
作者：陳宓
朝代：宋

姊娣雙承雨露恩，至今猶有斷腸魂。
道人不受濃香足，四山甘雨已如傾。
蚤知縣令才能薄，頼有禪翁願力宏。
宿麥頓蘇民氣樂，更期膏潤接春耕。
縣圃梔子花三重生簡潘君
作者：陳宓
朝代：宋

疎花早不奈香何，三疊瓊葩底用多。
最是動人情意處，黄梅已老未逢荷。
縣治登梁和寄居余叔濟韵·其一
作者：陳宓
朝代：宋

古縣公庭二百春，聊因風雨一番新。
恨無尺寸堪酬主，敢有絲毫更擾民。
方嘆閭閻驚脫水，却慚梁棟欲超塵。
年豐俗美多餘暇，鴈鶩行中看雀馴。
縣治登梁和寄居余叔濟韵·其二
作者：陳宓
朝代：宋

賓僚滿座昔難知，盡是才當漢石渠。
訟牒已資賢共次，茶甌聊復話公餘。
千村早見刀爲犢，比屋仍看經荷鋤。
疎拙却便明月夜，小窗松竹謾觀書。
聞延平水沴·其一
作者：陳宓
朝代：宋

延平山水東南冠，連歲何辜致許菑。
積雨隄防宜有素，後時悔懊謾興哀。
聞延平水沴·其三
作者：陳宓
朝代：宋

我是延平舊史君，忍聞水沴欲銷魂。
人言辛酉溪流漲，更減今年丈二痕。
聞延平水沴·其二
作者：陳宓
朝代：宋

鸛鳴早合遷崖際，漁唱先教集岸隈。
見說高樓如小舫，呼號聲雜怒濤豗。
聞海陽姪訃
作者：陳宓
朝代：宋

近來不得海陽書，但見諸公論薦渠。
四十二年成夭閼，慈兄豈是澤無餘。
臘望玩月
作者：陳宓
朝代：宋

癡雨頓晴如有約，素娥雖老更多情。
何人肯向雪中看，已作新年滿意明。
臨安送鄭左藏·其一
作者：陳宓
朝代：宋

華髮蕭然入帝城，如何直道尚迂遲。
從來白璧稱和氏，安得黄金到不疑。
歸騎正須誇疾速，慈顔想見倍歡怡。
人生最是團欒樂，况值薰風荔子時。
臨安送鄭左藏·其二
作者：陳宓
朝代：宋

還家香稻薦新紅，樂歲佳辰定不空。
綠醑好邀山月飲，紫鱗長與海潮通。
不妨香火尋高士，祇恐經綸欠此翁。
我亦欲歸歸未得，相逢端的是西風。
自任所歸遊楊村鄭氏園
作者：陳宓
朝代：宋

碧柳縈沙路，紅蕖映竹扉。
亭隨山作態，人與石相依。
盛暑深巖冷，通天一逕微。
神清非夢境，端的客來希。
自勉
作者：陳宓
朝代：宋

蓋世聲名都在少，君看前輩合何如。
我年若此成何事，白日還同過隙駒。
與劉學錄
作者：陳宓
朝代：宋

年來幸得奉仙翁，開口良辰一笑同。
節物催人雙鬢水，人生何必慕登瀛。
三方翠巘天同色，四面黄雲掌樣平。
更著回還如蔕白，殷紅時暫愜秋容。
與友人中元作別九月十日復會中間節物不得共觀追酬所願有今夕在聊成小詩謝之
作者：陳宓
朝代：宋

兩逢佳節獨登樓，一醉樽前擬並酬。
昨日黄華今更好，此宵明月勝中秋。
與楊信齋
作者：陳宓
朝代：宋

半春積雨逗濃寒，隴畝都翻宿藁殘。
要得三秋□成熟，直須千里絕高乾。
瘵疲悉振慚無力，租賦頻蠲覺更難。
頼有詩人知中意，佳篇時遣鄙懷寬。
與潘王二丈同遊南康郡圃致爽亭
作者：陳宓
朝代：宋

瀑秩秩而可聞，山靡靡而旁繞。
待皓月於臺端，睇明河於木杪。
與趙錄參遊東湖·其一
作者：陳宓
朝代：宋

天河鑿就餘三畝，臘雨增成四尺波。
我與同寮來共看，一時都喜鏡初磨。
與趙錄參遊東湖·其二
作者：陳宓
朝代：宋

四山圍繞池居內，百雉周遭人莫過。
此是延平新勝概，月明擬辦一漁簑。
與高畫生
作者：陳宓
朝代：宋

衰顔不似十年前，今日重模一惘然。
擬向滄洲寄塵迹，憑君歸報小蓬仙。
荔子·其一
作者：陳宓
朝代：宋

不伴人間桃李群，炎曦與傅渥丹勻。
南州幾歲供懷橘，北闕何年可獻芹。
荔子·其二
作者：陳宓
朝代：宋

天垂甘露絳紗囊，要作南方一味凉。
解□世間煩熱惱，華峰有藕未能强。
荷花
作者：陳宓
朝代：宋

亭亭張翠蓋，面面覩晨妝。
玉鑑三千匣，金釵十二行。
雨添驪水浴，風解月宮裳。
對此誰能賦，端須鐵石腸。
葉吉陽赴任中道而返作居思堂以自娛以詩贈之
作者：陳宓
朝代：宋

海山深處擁旌旗，六十紅顔未是遲。
千里行程中道返，百年心事幾人知。
近家園小堪娛目，插架書多足課兒。
閑看好山忙作吏，主人得計祇緣思。
行在端午
作者：陳宓
朝代：宋

百萬人家夜雨鳴，市聲喚出曉來晴。
誰知天與吾皇意，要不妨農不害民。
西橋玩月·其一
作者：陳宓
朝代：宋

西橋小小似垂虹，十里薰風胯下通。
萬蓋紅粧都不看，壺公立在月明中。
西橋玩月·其二
作者：陳宓
朝代：宋

一月那知幾日明，望舒端正對佳晴。
池臺跬步城無禁，縱病何能不動情。
西窗芭蕉
作者：陳宓
朝代：宋

青羅千丈拶窗排，玉樹移從海底栽。
夜半偏能延月住，暑深長是挹凉來。
竹君似欠封侯骨，松老難當翰□□。
□□仁皇群玉宴，諸賢一葉拜金杯。
西窗酴醾
作者：陳宓
朝代：宋

剪刻千條重，天上柰爾何。
房多攢綠玉，香遠釀春醪。
堆架防攀折，逄人費護呵。
不知秋桂晚，庭際長柔柯。
見月
作者：陳宓
朝代：宋

皓月忽從牆角見，好風時送竹聲來。
事隨日出無時暇，薄暮塵襟始一開。
觀瀑布柬同遊諸友
作者：陳宓
朝代：宋

兩瀑五十里，炎蒸雨雪霶。
那知廬阜境，元只在吾鄉。
觀碁
作者：陳宓
朝代：宋

對面孫吳開兩陣，乘機胡越競操戈。
錙銖勝負何須較，喜敗無人似老坡。
觀鳳池橋上樑
作者：陳宓
朝代：宋

溪自清如鏡，官那束似羈。
不因乘小舫，還得賦新詩。
邑肇千家聚，梁成萬世基。
令慚無小補，刻石欲何詞。
評書
作者：陳宓
朝代：宋

我非識字空有志，丱角已探翰墨場。
于今四十竟何益，聊取上代資平章。
率更清峭骨骼堅，雲厭古柏微春陽。
虞君態度絕可愛，皎皎玉女乘鸞翔。
褚君妍姿媚人眼，晚歲亦復兀老蒼。
薛君風味寧不好，未免籍湜屢仆僵。
太宗天性好儒翰，右軍墨寶三千張。
君臣刻意事摹倣，往往一造夫子堂。
終然却視不可及，長松貞潔白玉剛。
以言其體莫減增，以言其健不屈彊。
以言其肌不露骨，以言其媚中含霜。
仙人溷跡在塵世，欲自揜晦終遺光。
豈如今人作瀟洒，曼膚平脅施羅裳。
安得刀圭換凡骨，飛上青天原此術。
詠荔子
作者：陳宓
朝代：宋

天垂甘露絳綃囊，凝作清冰更有香。
偏與荷花妬顔色，不教盧橘見容光。
蔡公筆妙曾分品，坡老名高合得嘗。
最喜不爲妃子污，千年風月水雲鄉。
試潘衡墨
作者：陳宓
朝代：宋

膠煤鸞麝號潘衡，老劑尤令舉世驚。
點漆未能繩純黑，令人字字挾霜明。
詩一首
作者：陳宓
朝代：宋

藍水秋來八九月，芒花山瘴一齊發。
時人信巫紙多燒，病不求醫命自活。
謝人遺酥
作者：陳宓
朝代：宋

廣寒春雪不能融，留得仙娥素手巾。
白玉加香差可比，冰清乏潤遠難同。
休將姹女涂丹臉，宜爲儒生沃寸衷。
多謝王公情不薄，筠籃特爲故人東。
謝何茂才惠詩·其一
作者：陳宓
朝代：宋

雅思追期正始音，若將擲地定成金。
年來塵土雙侵鬢，頼有清詩時一吟。
謝何茂才惠詩·其二
作者：陳宓
朝代：宋

紅塵垂老得何郎，筆力駸駸到馬楊。
更擬他年求妙語，青山深趣爲君藏。
謝傅監倉
作者：陳宓
朝代：宋

昔年常侍紫樞仙，風骨森然在眼前。
一覽十行俱默誦，三更殘卷尚朱箋。
詩書自古稱難繼，衣鉢于今信有傳。
每拜名章唯自愧，思慳莫和短篇長。
謝劉學錄惠詩
作者：陳宓
朝代：宋

清時自昔有閑人，不獨巢由作外臣。
聖宋每容求退士，名公多得自由身。
年將六十仍衰病，才乏錙銖過忝塵。
若待掛冠年事至，伊誰盡得七旬春。
謝建陽宰劉潜夫寄酒
作者：陳宓
朝代：宋

建陽則有王，桐城則有孟。
王醖清而淳，孟盎和而勁。
一酌適我情，再酌養我性。
充腹皆陽和，陰慝不得並。
或隔千里遥，或餘百里徑。
水陸有遠近，非好遂無脛。
苟不遇益友，吾瓶詎能罄。
謝朱宰賦南園二十韵
作者：陳宓
朝代：宋

先君昔歸老，手自植六梅。
結亭在人境，尺地陽春回。
豈無林塘勝，可以榭與臺。
自云飽世味，一室足歡咍。
朝詩坐亭上，暮月行徘徊。
旁觀笑不足，獨酌興攸哉。
清風去倏遠，湫隘成鹿埃。
經營五畝地，得此城南隈。
鑿池壽水遶，開堂壺山來。
脩竹翠成幄，低花錦繁堆。
雖無亭舘巧，頗適疎散懷。
盡日避車馬，一逕荒莓苔。
有慚邑大夫，政成此銜杯。
落葉風掃溉，山禽喜毰毸。
哦詩動深谷，草木聲喧豗。
此邦漸惠澤，耆艾到提孩。
獨此小園植，秋芳遲君開。
唯梅最辱愛，有句高崔嵬。
青玉不足報，願公坐中台。
桃李滿天下，綠野追唐裴。
謝東園主人惠竹石以紫石盆貯之
作者：陳宓
朝代：宋

幽人巧琢紫璠璵，中貯琅玕一尺餘。
怪石嵌岩苔蘚古，坐移衡霍入吾廬。
謝東園主人惠荔枝陳紫栽·其一
作者：陳宓
朝代：宋

君憐我已是衰翁，乞與長身小圃中。
不待兒童須遠井，眼前雙紫爛薰風。
謝東園主人惠荔枝陳紫栽·其二
作者：陳宓
朝代：宋

千年老幹對壺峰，不數槐庭兩翠龍。
六月薰風騰彩筆，赤瑛蒼璧畫圖供。
謝東園主人惠蔡公草書
作者：陳宓
朝代：宋

開軒但覺快心眸，百載雲烟靄未收。
誰謂昔人成邁往，每於遺墨見風流。
看中猛勢驤龍虎，藏處寒光射斗牛。
白璧一雙猶莫報，受君此惠等山丘。
謝東庵方處士惠荔枝并詩
作者：陳宓
朝代：宋

肺熱仍當六月間，文園多病正求安。
何人乞與黄金掌，玉屑清秋露作團。
謝潘瓜山遊東湖惠詩
作者：陳宓
朝代：宋

東湖覿面本情親，到得東湖動隔旬。
若道四并成浪語，如何寸步不由人。
謝無礙菖蒲
作者：陳宓
朝代：宋

榮枯無異態，幽寂得長生。
只待天河水，猶嫌玉井冰。
松筠差少事，蘭鬰已多情。
獨愛禪窗寒，客時几獨凭。
謝王丞餉臨漳火山綠筍·其一
作者：陳宓
朝代：宋

晚來細雨送輕愁，小院梅黄恰似秋。
忽得滿盤堆鶴頂，更驚觸眼出貓頭。
祇知渴吻三危飲，却愧枯腸萬卷搜。
多謝美人情鄭重，明珠見餉恐空投。
謝王丞餉臨漳火山綠筍·其二
作者：陳宓
朝代：宋

撫民無術知何補，空負家山幾度秋。
豈有甘凉來可口，但知朱墨苦埋頭。
近城好景頻須到，適意新詩底用搜。
從此若逢休暇日，定應閉戶轄深投。
謝蔡知縣白蓮栽
作者：陳宓
朝代：宋

忠惠當年種，濂溪此日分。
開筵勝玉碗，圍坐當冰盆。
性地元無染，心源自有根。
江湖情漸懶，樂在閉柴門。
謝趙昌父寄詩
作者：陳宓
朝代：宋

先生心事本韜藏，無奈詩名宇宙香。
古柏幹隆宜壑卧，野梅心苦不羹嘗。
百年忽遇中興主，九袠猶煩告老章。
歲晚雪深難出戶，謝篇遥拜德公床。
謝鄭夾漈子惠詩索草堂扁榜·其一
作者：陳宓
朝代：宋

五十種書今幾見，數千年史尚堪傳。
草堂底用標遺跡，自是鄉人苦愛貧。
謝鄭夾漈子惠詩索草堂扁榜·其三
作者：陳宓
朝代：宋

八齡幼子今頭白，袖有清詩忽到門。
前代謾誇棠與笏，何如詩禮典刑存。
謝鄭夾漈子惠詩索草堂扁榜·其二
作者：陳宓
朝代：宋

子長健筆許誰隣，特起先生繼獲麟。
摹寫遺書禮嚴像，豈無當代好賢人。
謝長溪張兄惠其先世所得吳氏研屏
作者：陳宓
朝代：宋

蜀産有奇石，仙人對松鶴。
文理自天成，玉質謝雕鑿。
化工豈眩巧，賦予無適莫。
孰謂人意殊，自作喜與愕。
但當此堅正，俯仰無愧作。
謝雨清水巖·其一
作者：陳宓
朝代：宋

樓閣重重俯見山，炎風吹雪到窗間。
聯鑣來此班荆坐，分得高僧半日閑。
謝雨清水巖·其二
作者：陳宓
朝代：宋

我來謝雨到名山，記得重來半歲間。
却笑乖龍太多事，不如科斗得長閑。
謝黄齋長送雙蓮和其韵
作者：陳宓
朝代：宋

雙蓮價重百隋侯，聞道飛觴日夜浮。
那得此花開鳳沼，依前盛事占鰲頭。
直如晁董同時對，清似夷齊並臂游。
快誦君詩驚倦眼，和篇雖拙敢遲留。
謾題
作者：陳宓
朝代：宋

胸襟但貯五千卷，意慮曾無分寸私。
歎老嗟卑真淺士，古人心事有誰知。
讀先君新第落成詩有感因韵書示蒙孫·其一
作者：陳宓
朝代：宋

信矣賢愚共一初，都緣勤怠遂殊居。
淵源有本天同健，潢潦無根夕易除。
何事不爲塵所染，平生須有善堪書。
要從陋巷甘勤苦，始得聲名滿觀渠。
讀先君新第落成詩有感因韵書示蒙孫·其二
作者：陳宓
朝代：宋

吾家清儉莫忘初，昔日儒酸白屋居。
世事直須防滿溢，天公偏是喜乘除。
看來負郭三千頃，不似傳家一卷書。
謙損却能豐萃致，試觀滄海受川渠。
讀史
作者：陳宓
朝代：宋

一嘿盡知天下事，片言常得古人心。
千年成敗興衰迹，祇向忠邪兩路尋。
讀史
作者：陳宓
朝代：宋

子房真男子，五世相韓國。
父死未及仕，不受暴秦辱。
家僮三百人，求客不顧族。
持說說項梁，立成宗社復。
梁亡羽不遣，事漢羽亦覆。
眇然一身微，兩暴以足蹴。
由來蚤學禮，大義滅私欲。
俯仰既無愧，何須真辟穀。
遂令萬世後，嘆詠長不足。
讀史
作者：陳宓
朝代：宋

巧哉呂相國，千金買名姬。
設計售子楚，自詫居貨奇。
一死博富貴，大黠寧非癡。
人力信莫及，天道吾不欺。
讀史偶題
作者：陳宓
朝代：宋

長孺濮陽人，十世士於衛。
矯制發倉廩，河內被恩霈。
辭令守東海，卧閣動經歲。
田蚡與衛青，未嘗屈其貴。
張湯每遭駡，刀筆忝廷尉。
無知五百人，闌出實何罪。
犯顔爲力諫，武帝不知愧。
十年死淮陽，不入禁闥內。
嗚呼社稷臣，傅爰豈其配。
讀詩
作者：陳宓
朝代：宋

舉世莫遮太白眼，無物可解杜陵懷。
當時悔不更痛飲，後世浮名安用哉。
賀權郡雨應禱
作者：陳宓
朝代：宋

衡山開霽雨回風，正直心期自感通。
頓使霑濡千里足，都由精白寸誠中。
誰知憂國丹心在，不與農夫喜色同。
四海正須膏澤潤，豈容別駕最民功。
賡莆田黄宰梅韵
作者：陳宓
朝代：宋

見雪方知惜早梅，飛英久已入清罍。
青春不覺堂堂至，白髮從教急急催。
守令仁風能遠被，袴襦和氣已先回。
從今野老安田里，擬向新年慶大來。
賦梅堂閑吟·其一
作者：陳宓
朝代：宋

天公久不試鉛華，盡把清香付此花。
白玉堂中春未動，等閑攀折野人家。
賦梅堂閑吟·其一〇
作者：陳宓
朝代：宋

老覺無情戀物華，玉塵那復惜飛花。
春風祇在襟懷裏，試問藍溪吏隠家。
賦梅堂閑吟·其七
作者：陳宓
朝代：宋

濃霜輕雪妬清華，暖日烘時祇見花。
天意似憐塵世界，故將茅舍換仙家。
賦梅堂閑吟·其三
作者：陳宓
朝代：宋

世間何物最鮮華，摇落林中第一花。
作計莫輸蜂蝶後，深房淺萼便爲家。
賦梅堂閑吟·其九
作者：陳宓
朝代：宋

金掌何人吸露華，爭如瓦盞泛霜花。
移床來傍花邊坐，底用雲嵐頂上家。
賦梅堂閑吟·其二
作者：陳宓
朝代：宋

祇知風骨清於玉，敢把精神看作花。
一陣異香明月下，定知來自玉皇家。
賦梅堂閑吟·其五
作者：陳宓
朝代：宋

造物全將素作華，牡丹那得號真花。
古來騷客知多少，貌得精神有幾家。
賦梅堂閑吟·其八
作者：陳宓
朝代：宋

地宜冬暖早韶華，回首牆東李亦花。
畢竟晨粧自羞澀，豈堪位置壽陽家。
賦梅堂閑吟·其六
作者：陳宓
朝代：宋

窮冬天意似奢華，白璧明珠剩作花。
付與東風向何處，恩勤不爲五侯家。
賦梅堂閑吟·其四
作者：陳宓
朝代：宋

謾自塵勞鬢欲華，故園空鏁未開花。
年年飽看春來去，輸與西湖處士家。
贈丘漢叔
作者：陳宓
朝代：宋

自昔經明岱岳間，于今君獨得淵源。
力扶正學人知懼，撥去浮言道自存。
講貫一堂常奪席，異同諸子謾專門。
懷奇莫嘆無知己，會見經幃待討論。
贈喻景山
作者：陳宓
朝代：宋

去時恨輕分，歸路喜忽值。
如何七八月，兩作別離味。
方衝臘雪還，可待秋風至。
讀書我無訣，須君授奇秘。
贈寒谷道人
作者：陳宓
朝代：宋

我昔過君門，心閑懶問君。
君今來深谷，無心似孤雲。
淋浪身上衣，磊落袖中文。
相違復相別，去宿白鷗群。
贈林尹仲
作者：陳宓
朝代：宋

八年前會晤，猶憶刺桐鄉。
君眼雖非白，吾顔已過蒼。
有求皆妄想，無欲是良方。
不學神仙術，他時共一觴。
贈林教諭
作者：陳宓
朝代：宋

囊中惟有聖賢書，宅是簞瓢陋巷圖。
我一見君先自愧，題詩歸擬揭庭隅。
贈梁運屬
作者：陳宓
朝代：宋

萱堂處處盡陽春，二月嚴霜凜獨陳。
六載侍旁勤奉養，五年居外備艱屯。
嗟君不愧曾參孝，愧我殊無考叔純。
齊與楚咻雖衆勝，會看至行感蒼旻。
贈樞上人
作者：陳宓
朝代：宋

心期極樂三千界，世事懷安二十年。
顧我未能從學道，祇將寂寞當幽禪。
贈羽士
作者：陳宓
朝代：宋

獨擅茲山四十年，凝之去後見君賢。
羽衣時向雲間去，爲愛飛泉不肯仙。
贈翁子西
作者：陳宓
朝代：宋

先生道古背今馳，羈丱詩書兩鬢絲。
進取不隨餘子後，文章曾作幾人師。
未施天上經綸手，且放胸中玉珮詞。
三復荔臺佳句法，千年風雅有誰追。
贊文公朱先生像
作者：陳宓
朝代：宋

貌溫而嚴，德剛而粹。
春融秋肅，淵澄岳峙。
道光二程，識高百氏。
生遇明時，進難退易。
天假之間，斯文大備。
偉哉夫子，教垂萬禩。
贊梅溪王先生像
作者：陳宓
朝代：宋

先生之道，得天之全。
氣剛以和，如四時然。
功在王室，惠留於泉。
不怒而教，惡遏善遷。
爲政以德，信哉格言。
先生之逝，四十三年。
有廟有祠，民奉益虔。
紫帽可礪，清名不騫。
赴官安溪回與柯東海同宿閑吟
作者：陳宓
朝代：宋

道逢酒舍定遲回，無奈詩篇費剪裁。
忽得好風還自喜，那知細雨隔溪來。
趙君惟誼清文介行堅苦篤實遠來見訪以救科舉弊爲說可無一語言謝·其一
作者：陳宓
朝代：宋

菜根慣咬著芒鞋，便是津梁一世材。
六月雨行緣底事，一身不惜惜人才。
趙君惟誼清文介行堅苦篤實遠來見訪以救科舉弊爲說可無一語言謝·其二
作者：陳宓
朝代：宋

我把尊賢榜舊堂，懷人忽至喜如狂。
緣何不肯留城府，虛著新成八尺床。
趙戶自任所抵烏駐用前韵見示和之
作者：陳宓
朝代：宋

自昔桐城別，于今兩閲秋。
暌違嗟地遠，聚散似萍浮。
獨發皇都道，同登烏駐舟。
人生非苟合，誰謂雨能留。
近三衢阻雨·其一
作者：陳宓
朝代：宋

行李初逢雨，朝來猶望晴。
霑濡端及月，慣習自忘情。
密靄村村暝，流泉處處明。
更餘三百里，江滿看舟行。
近三衢阻雨·其二
作者：陳宓
朝代：宋

亭午還同曉，餘春祇見寒。
不因陰雨窘，那識道途難。
夾路峰巒隠，高田水潦漫。
憑誰掃浮翳，杲杲出雲端。
送劉學錄之建陽·其一
作者：陳宓
朝代：宋

馬蹄千里踏春風，爲愛河陽製錦工。
首重儒宗新像設，不妨特地拜文公。
送劉學錄之建陽·其二
作者：陳宓
朝代：宋

寶劍韜藏久未伸，天生南浦一文人。
好將玉匣呈巖電，洗出寒光萬丈新。
送劍浦王丞
作者：陳宓
朝代：宋

二松雖在眼，三徑每興思。
到官未數月，歸袖西風披。
雅志不可屈，凌晨騎難追。
視彼嗜進者，寧能無忸怩。
月湖老居士，勇退世所知。
年未至謝事，一疏攄天墀。
卧家不肯出，八年山水嬉。
秀句滿泉石，無因寄目窺。
見爲我致謝，吾今鬢成絲。
試郡了無術，空餐愧鰥嫠。
行矣還山林，逢人頻寄詩。
送圭子赴淮南總所排岸任
作者：陳宓
朝代：宋

久叨簪紱裔，初筮帝王州。
祖德期無忝，君恩要力酬。
存心惟敬謹，律己必清脩。
千里書頻寄，重親鬢已秋。
送姚僉判
作者：陳宓
朝代：宋

杜門三載疑無緣，不似當年在劍川。
衰病可曾同酒琖，俗氛那得和詩篇。
楓宸領袖三千士，蓮幕徊翔十七年。
榮進在公真素定，槎溪嫡派看初傳。
送孫生季蕃歸浙水
作者：陳宓
朝代：宋

平生行止都無著，恰似孤雲自在閑。
四十餘年倦江浙，二千里外擇溪山。
窮愁元不上雙鬢，秀句僅能窺一班。
與子暫分非久別，西風時節賦刀鐶。
送師道弟守德慶
作者：陳宓
朝代：宋

乃父高皇侍從臣，汝今潜邸牧疲民。
天低日近偏臨照，土曠人稀費撫循。
得暇詩書休釋手，先公法律自治身。
舟來勿寄南方物，只寄平反愜老親。
送師道弟調選
作者：陳宓
朝代：宋

三年試邑似從軍，救過何心望策勳。
但得當時無愧怍，便知後日有芳芬。
身名莫嘆行將老，學業由來進在勤。
子到長安謹交友，杜門切勿混蕕薰。
送師道弟調選
作者：陳宓
朝代：宋

人生重五馬，亦須在中州。
若弟虛慕名，不憚南荒陬。
何如貳近郡，責輕俸仍優。
親老可近侍，取廉不嫌求。
勿信他人語，只足企前脩。
我衰又多病，卧家將四秋。
小池有芰荷，遲子來共遊。
作詩送行李，勇返勿悠悠。
送師道弟赴官靖州
作者：陳宓
朝代：宋

去佐湖陰郡，炎征六十程。
東南疆尚狹，朝暮騎仍輕。
民困恩宜厚，蠻驕隙易生。
廉勤先訓在，遲汝振家聲。
送延平二堂長
作者：陳宓
朝代：宋

延平學術號淵源，端的名師四代傳。
連歲朋來多秀士，一朝歸去兩高賢。
休言道統追千載，但淑人心直幾錢。
見說新侯真好學，弓旌不日定招延。
送懷安林知丞之官仍謝佳句·其一
作者：陳宓
朝代：宋

艾軒門第多諸父，尚想高齋講誦時。
誰道風流今已泯，親篇三復起予詩。
送懷安林知丞之官仍謝佳句·其三
作者：陳宓
朝代：宋

劍津初筮著能名，大府今看佐屬城。
愧我贈行無好語，祇將戒懼與明誠。
送懷安林知丞之官仍謝佳句·其二
作者：陳宓
朝代：宋

讀書豈但資聞見，窮理方能識重輕。
孔孟格言如日月，更須師友與詳評。
送撫州李兄武伯歸鄉·其一
作者：陳宓
朝代：宋

少年文學已精深，更向周程一派尋。
千里求師寧憚遠，殷勤要識聖賢心。
送撫州李兄武伯歸鄉·其二
作者：陳宓
朝代：宋

我恨逢師較已遲，羨君早歲獨先知。
歸時剩把遺書讀，莫道□峰永別離。
送方簽判赴江西任
作者：陳宓
朝代：宋

洪都稱大府，上幕得名賢。
事業三千牘，聲名四十年。
民征須力減，酒禁更堪憐。
餘力猶能辦，開塗及濟川。
送李倅
作者：陳宓
朝代：宋

太末先生道德尊，朅來閩底佐雄藩。
兩年不作如絃急，千里真成挾纊溫。
南畝但聞農擊壤，列城那得吏敲門。
胸中久藴經綸業，盍上星辰侍紫垣。
送李尉赴寧德任
作者：陳宓
朝代：宋

誰謂山城僻，而居尉秩卑。
地偏聲易著，才鉅職優爲。
學召源流遠，仁隨大小施。
雲龕當日事，即此以爲基。
送林知丞赴石城任·其一
作者：陳宓
朝代：宋

往時吾里有師儒，受業窮年鄒魯如。
今日喜君求益友，螢窗共究聖賢書。
送林知丞赴石城任·其二
作者：陳宓
朝代：宋

贛上貧民最可憐，唯憑令佐予安全。
正人况值爲侯牧，撫字催科審後先。
送楊丈志仁歸三山
作者：陳宓
朝代：宋

不見楊夫子，于今歲再逾。
窮經探古聖，執禮邁諸儒。
參月陪高論，西風操別袪。
鍾山容膝地，亦足當吾廬。
送榷院姪之官
作者：陳宓
朝代：宋

積善門逢八十春，慈兄藴德復溫醇。
舊恩未報乾坤大，新渥仍霑雨露勻。
博洽始能爲國計，清忠方不負廷紳。
我今衰病知何用，訪有書來訪海滣。
送王丞
作者：陳宓
朝代：宋

二王聲價重清漳，久合翺翔畫省郎。
再轉哦松人謂屈，一同製錦我師長。
纖毫不擾民懷德，三載寬征惠及商。
此去天庭承雨露，書來須及晚秋凉。
送王推赴調·其一
作者：陳宓
朝代：宋

俯視庸流四海空，縱橫萬卷貯胸中。
蘭臺不日看登用，蓮幕三年肯奏功。
松逕未荒心已動，雪舟誰辦興先窮。
帝城春事需春到，詎許□菲褪白紅。
送王推赴調·其二
作者：陳宓
朝代：宋

青春初破未容深，趁得清明到武林。
官柳野花供醉矚，版橋山石愜歸心。
長才凜凜恢遊刃，善政優優得理琴。
好去天朝鳴佩玉，海邊童叟謾歌吟。
送真右史守泉
作者：陳宓
朝代：宋

昔人爲太守，南物不入囊。
亦有市文集，悔恨不能忘。
所以致平理，閭閻富而康。
泉民困賦役，脫身事舟航。
絕域在何許，羈留動經霜。
南風不堪託，十發五飄揚。
過期不見歸，妻子泣相望。
所得知幾何，舊債未及償。
公家既重征，忍痛如刳腸。
况復吏不仁，低價盡取將。
民財本膏血，舶貨尤可傷。
吾聞坡仙言，犂牛博沉香。
燔牛以祈福，鬼神尚弗享。
安可以人命，緘封壽侯王。
上天不可欺，厥咎必有當。
近年有賢守，永嘉詹事王。
不買一錢物，至今垂耿光。
後來豈無繼，落落難爲常。
祇今逢右史，真節動八方。
江東百萬戶，水旱俱不荒。
明時豈憚黷，實欲重淮陽。
舶使出名門，家傳饒清芳。
玉雪兩相映，酷熱變寒凉。
預聽桐城謠，合浦珠還鄉。
送胡仲方西歸
作者：陳宓
朝代：宋

後進無因見老成，一覘風采快平生。
南來幸有同寮契，西去寧無惜別情。
五載官聯親懿德，遠夷君長慕清名。
明時用取真才具，休使詩聲祇自鳴。
送胡提幹
作者：陳宓
朝代：宋

奇琛瓌賮滿桐城，中有清冰一段明。
靜室只知心可養，當官底患志難行。
三年兩度承嘉話，百里無因訴別情。
預想山陰溪畔雪，扁舟訪戴定尋盟。
送莆田黄宰
作者：陳宓
朝代：宋

松竹林中一鉅儒，逢人開口是璣珠。
三年訟簡獄生草，百里刑清鞭用蒲。
直節正當裨黼扆，高情何事憶枌榆。
送公歸後慵回首，尺素西風恐鴈孤。
送趙主簿
作者：陳宓
朝代：宋

簿領官居小似船，清溪深處隠三年。
才華警敏恢牛刃，行李蕭疎跨鶴仙。
羅渡分携雖有恨，西湖相見豈無緣。
殷勤記取臨岐語，金玉精神更節宣。
送趙右史至西禪趙允中有詩和之
作者：陳宓
朝代：宋

送客此憑欄，僧閑魚更閑。
塵勞聊一釋，樂意更相關。
誘我皆爲物，怡人獨有山。
何時重到此，著履點苔班。
送趙司直赴常德倅·其一
作者：陳宓
朝代：宋

武陵佳處是桃源，謬說伊誰爲探原。
會得桃花流水意，歸來休向俗人言。
送趙司直赴常德倅·其二
作者：陳宓
朝代：宋

當年好禮一河間，今日躬行倍譽難。
三百威儀皆曲中，胸中冰雪照人寒。
送趙糾之潮州任
作者：陳宓
朝代：宋

昔佐仙遊縣，聲稱已勝喧。
幾年加問學，名郡事平反。
犴獄情難察，鰥嫠志勇冤。
惟將明與謹，用表贈行言。
送鄒給事
作者：陳宓
朝代：宋

皇天祐我宋，衮衮生巨人。
正學邁賈董，彤庭親選掄。
聲名喧宇宙，勳業見寅亮。
偉哉呂與李，王陳踵經綸。
文章特餘事，德行金玉純。
文靖有雅量，風雲際熙辰。
所以到聖治，唐虞俗再淳。
先生軼前駕，學力欺孟荀。
平生事靖退，墨頭自要津。
群小競狐媚，佳兵媒其身。
挺然出正論，玉色垂大紳。
銀臺凜風駁，世仰鳳與麟。
直道志丘壑，通塗輟樞鈞。
豈爲一己計，寧牧千里民。
泉山號大郡，氓賈甲七閩。
以寬則容姦，急則鰥寡顰。
先生得其道，三年政和均。
孰疾不得醫，孰屈不得伸。
餐藥置左右，砂芹不再陳。
建閣儲六籍，鑿井膏城闉。
巍巍百雉堞，樓櫓俄一新。
海壖亦有學，窮邑增廩囷。
百廢已具舉，一毫不驚塵。
此特以迹言，孰識襟懷春。
下士有一善，不啻連城珍。
斯民有一隠，不啻聞頻呻。
遂令無遠邇，士民盡歸仁。
四海望霖雨，行當趨紫宸。
臯夔踵高躅，豈特諸子倫。
某也未聞道，一官嘗苦辛。
蹉跎二紀餘，抱志幾鬰湮。
得宰山水縣，低頭撫凋貧。
連歲田少收，輸殿不見嗔。
頃年有疑獄，口訥愧誾誾。
高明一垂照，三囚脫死瀕。
繆政了無術，教條每知遵。
罪戾懼不免，薦揚果何因。
感恩方激切，歸轅遽攀輪。
焦桐既蒙盼，壽或柏與椿。
敢不自奮勵，冀陪東閣賓。
送鄭丈婿孚先改秩用廣西諸公韵
作者：陳宓
朝代：宋

間關萬里遊嶺海，誰知丈夫志有在。
古賢足迹滿四方，豈但青編勤摭采。
胸多聞見益崔嵬，節歷險夷終不改。
山川輝潤認珠玉，草木芬芳瀼蘭茝。
如何識者尚爾稀，呈露炎方越三載。
西風穩送朝天行，高懷皎皎秋俱清。
有親鶴髮要榮養，伉儷不必多爲情。
翺翔一鶚橫空翼，喧啾百鳥息飛鳴。
送陳國正
作者：陳宓
朝代：宋

美譽清名世所推，南州曾作幾人師。
不遲班鬢登臺省，却喜青雲得路岐。
節義定高東漢士，文章須復董生時。
郡芳非久霑霖雨，且看儒宮習少儀。
送陳守子華宿土囊有感
作者：陳宓
朝代：宋

三年抱恙多閉門，祇得兩度敲禪扃。
道人問我緣底出，爲送鄉城兩史君。
闤中暑濕如炊甑，山寺陰凉百僧定。
往年過此苦怱怱，今日海山看古鏡。
伊誰一念飯行人，至今規矩猶如新。
可嘆延平小書舍，虛致雩橋風月夜。
送黄帳幹之江西任
作者：陳宓
朝代：宋

黄君真可人，鄉校久推許。
文詞波濤翻，勁氣金石沮。
危言奉大對，考官不敢取。
五十尉南邦，聲名塞漳浦。
閭里喜過從，未聽滄洲雨。
于何舍我去，遊宦大江滸。
吾聞江西民，自昔號貧窶。
邇來公私匱，孰能明取與。
君今佐使長，賢明可進語。
地要連邊淮，洞深要摩撫。
鄭公有成規，士飽始禦侮。
同僚得鄉彥，燈窗飫勤苦。
崇臺共經綸，數郡足機杼。
竱心愛民力，西顧寬當宁。
行行謹勿遲，赤子方仰乳。
通刺師道弟
作者：陳宓
朝代：宋

昔我先君子，受爵每惧盈。
國恩恨未報，遺訓昭誓盟。
兩兄既即世，與子相須生。
學問若過時，書劍兩無成。
年各過五十，以恩厠簪纓。
出雖稍遲滯，亦忝半刺榮。
幸有舊田廬，勤儉可無營。
宦遊要及物，閑居亦舒情。
乖隔踰一年，便風勞寄聲。
願言速加鞭，晨興課歸程。
有親頭已白，中夜夢紆縈。
日日遲爾至，一尊歡笑并。
五馬固足戀，二毛還可驚。
幸有故園竹，霜葩娛弟兄。
豈務耳目玩，庶令心體平。
一瓢晏共飲，詩書託餘齡。
遊南康栖賢寺
作者：陳宓
朝代：宋

廬山東南五老峰，青天削出金芙蓉。
謫仙此語誰解道，刻畫造化鴻濛中。
我來正值小至後，暖日昭回迎朔風。
却想冬深一奇觀，萬鶴飛舞漫蒼穹。
金相定變作玉質，華山千丈難爲容。
坐令胸次玉淵靜，筆下三峽波持樁。
人生此樂豈易得，向夕城鼓還鼕鼕。
遊武夷·其一
作者：陳宓
朝代：宋

冰溪凜凜九回曲，玉壁巖巖兩面開。
舟逆急湍分寸上，奇峰細得看崔嵬。
遊武夷·其三
作者：陳宓
朝代：宋

武夷山上生春茶，武夷溪水清見沙。
含溪嚼茶坐盤石，悵惆欲趁西飛霞。
遊武夷·其二
作者：陳宓
朝代：宋

幾段飛橋著翠烟，雲間有路想通天。
古來何事非陳迹，道是神仙不見仙。
遊瑞泉
作者：陳宓
朝代：宋

久作靈巖想，重來一洒然。
山排几上石，海挹研中泉。
句出青雲外，禽歸夕照邊。
去城曾幾遠，能不日盤旋。
遊雲臺寺觀梅·其一
作者：陳宓
朝代：宋

滿樹輕明玉雪香，不容累月駐清芳。
似聞天上憐花好，急敕丁神下取將。
遊雲臺寺觀梅·其三
作者：陳宓
朝代：宋

回首橫枝千萬條，可憐烘日欲冰消。
誰知寂寞臨溪壑，却解和羹薦廟朝。
遊雲臺寺觀梅·其二
作者：陳宓
朝代：宋

春風日夜曉清真，不惜天香染世塵。
寄語山僧休盡掃，石間留取作氈茵。
過田家
作者：陳宓
朝代：宋

足跡抵西隣，耕桑力不貧。
媼翁雙鬢雪，兒女一巵春。
水碓春殘日，松棚香逼人。
車中名利客，得似自由身。
過盤龍寺
作者：陳宓
朝代：宋

刺眼烟光聚野堂，無風荷葉自生凉。
幽人到此心先解，不動邊頭白鷺行。
過黄源嶺
作者：陳宓
朝代：宋

此是辭家第幾程，道由劍嶺出崢嶸。
上穿密靄聞天語，下領浮雲作雨行。
千仞直從人面起，一塵不向馬蹄生。
雖慚仁智粗知樂，憇聽疎松夾水聲。
道中即事
作者：陳宓
朝代：宋

春陰不辨夕陽斜，漫宿深村小隠家。
石濺流泉成急雨，露妝枯樹作新花。
但欣麥隴千山秀，不恨芒鞋十里沙。
悠遠山川還興盡，不知何日抵京華。
道間馳荔
作者：陳宓
朝代：宋

六月炎天下丹子，带露凌風日千里。
吾皇慈儉却獻來，六宮不襲唐朝事。
王公厭飫遠域珍，豈識宵馳常暍死。
郡侯何用苦區區，暑氣隆時勞送似。
色香俱壞僅存名，鳥飛不到人何勝。
登盤乍試猶嫌味，顆顆誰知血汗成。
適興
作者：陳宓
朝代：宋

鴻鴈絕稻粱，江湖自嬉飽。
君看太廟犧，所欠非芻藁。
邀同社十七人遊靈巖天台次前韵呈潘劉
作者：陳宓
朝代：宋

凌晨避暑作清遊，烈日方中悚玉樓。
石刻儼如元祐日，榜題猶带有唐秋。
二三弟姪皆同志，十一賓朋盡勝流。
共侍潘劉兩夫子，夕陽歸路語難休。
鄂溪呈陳汝昌
作者：陳宓
朝代：宋

回鴈無來訊，違卿已十程。
旅懷宵不寐，歸夢曉難成。
在處山殊秀，無溪水不清。
平生泉石癖，亦足愜吾情。
酌建陽王氏酒
作者：陳宓
朝代：宋

不杯神觀已陶然，三四蓬壺小有天。
當日流霞唯一盞，却輸玉嫗是真仙。
酷熱
作者：陳宓
朝代：宋

赤日當空雨汗流，行人小立盡咨愁。
誰知天使陽居夏，要作人間歲有秋。
鱗介洪纖皆自遂，林泉澹泊可無求。
須思一夜西風起，便到無衣遠客頭。
重九
作者：陳宓
朝代：宋

長年佳節近重陽，到骨深恩一味凉。
鳳尾有心堪悅目，雞頭當穀可充腸。
凌雲穿月開丹桂，映日排空數拒霜。
莫與春光較先後，請君晚節玩秋芳。
重九前一日劉學錄以詩招潘楊二丈登高二丈辭之劉以詩見寄仍和之
作者：陳宓
朝代：宋

一秋好處黄葉節，自昔名言不浪傳。
八日登高勝九日，今年不飲便明年。
重九招許真諸友登高和許韵
作者：陳宓
朝代：宋

群公錯落俱瓊瑰，胸蟠萬古高嵬崔。
紅塵絕點不涴眼，更上翠壁陳尊罍。
天低舉手挼斗柄，挹彼鉅海傾蠡杯。
酒酣咳唾作飛雪，下視不覺蘇紘垓。
須臾萬象著，耿耿見中台。
蒼生墮崖下，仰首歌康哉。
寒芒爲一正，昌運行當開。
回光更願親蒿萊，山林自古多奇才。
重九日登道山亭柱間有陳休齋題詞曰師相者先君也予既感時之用師而懷先君之去此已垂卅年慨然流涕歸而賦之
作者：陳宓
朝代：宋

道山亭上看秋光，萬里長安在夕陽。
數點難收周顗淚，一冠莫效孟嘉狂。
浮嵐盡作襟期爽，嫩蘂能令肺腑香。
三十年前童稚日，不堪回首一凄凉。
重九與劉學錄
作者：陳宓
朝代：宋

休暇常難值，招邀愧已頻。
暫辭霜際菊，終作雨來人。
適意能迂訪，秋芳正錯陳。
桂蘭供俯仰，况有拒霜新。
釣臺
作者：陳宓
朝代：宋

雲臺貂冕成堆土，釣瀨羊裘照九秋。
認得南柯不回首，清名萬古尚流溪。
鉛山聖泉
作者：陳宓
朝代：宋

山結深深碧玉龕，神龍保此一泓甘。
我來酒渴如虹飲，料得來生未解貪。
長夏歎
作者：陳宓
朝代：宋

六月不雨暘烏驕，飛蝗更剪深田苗。
農夫抱衾覆一畝，背裂口焦如火燒。
農夫農夫莫怨怒，更有無田可耕處。
昨日長淮禾稻區，白骨成堆今莫數。
金繒百萬去安邊，城壁不修唯壞垣。
人言犬羊盟誓堅，我願夏日長如年。
開新池擬就僧僦地未遂
作者：陳宓
朝代：宋

一盆堪作沼，尋丈詎非塘。
底用荷花盛，方能心境凉。
忍將禾黍地，鑿出水雲鄉。
極目平疇闊，時看白鷺翔。
開禧丙寅春二十六日黄子功襲少任趙仲白同會轉庵中夜以夜永燭花偏分韵賦詩樂甚時太守有遊山之約不果
作者：陳宓
朝代：宋

有道襟懷鬢不華，笑譚物物總春花。
揮毫要使鍾張避，出句應知屈宋衙。
今日相逢萍聚水，明朝各是客乘楂。
坐中韶濩鏗鏘作，亦許狂吟雜俚哇。
閏月中山行
作者：陳宓
朝代：宋

輕寒悞透薄羅裳，花面都成睡後粧。
羲旆過郊曾不駐，始知蜂蝶未爲忙。
閏月五日題武夷·其一
作者：陳宓
朝代：宋

武夷精舍果何如，名字流傳動八區。
大隠山前溪五曲，一間茅屋與誰居。
閏月五日題武夷·其三
作者：陳宓
朝代：宋

不知列岫何年有，應費神功妙剸裁。
怪怪奇奇人莫問，媧皇曾把補天來。
閏月五日題武夷·其二
作者：陳宓
朝代：宋

不見山居二十年，蒼髯玉面故依然。
它年我定先君老，準擬虛名共久傳。
閲邸報
作者：陳宓
朝代：宋

虛名空自喜，叢謗亦難逃。
望重瑕來衆，官高磬折勞。
應酬書脫腕，思慮雪侵毛。
何似山林士，琴牀夢日高。
陪劉學錄巖壑之遊次韵·其一
作者：陳宓
朝代：宋

常欲從君一夜譚，自慚風骨带塵凡。
今朝款曲陪嘉話，更聽松聲出翠岩。
陪劉學錄巖壑之遊次韵·其二
作者：陳宓
朝代：宋

山路嶔𡼭戒足趨，萬竿繞逕自蕭疎。
世間何事真堪羨，月壑雲岩卧讀書。
陪潘王二丈池上
作者：陳宓
朝代：宋

薰風萬蓋擁輕紅，長是相看六月中。
忽有一花迎白露，定應來伴木芙容。
陪趙工部三峽白鹿之遊有感而賦·其一
作者：陳宓
朝代：宋

昔年相見尚兒童，今日同遊鬢欲翁。
佳處山川總如舊，見君如見紫陽公。
陪趙工部三峽白鹿之遊有感而賦·其二
作者：陳宓
朝代：宋

一澗縈紆與洞深，長年金石孔堂音。
此身無計巢雲壑，歸去蓬窗只此心。
陳遂鄉有墅在楓亭扁曰廛山求詩寄之
作者：陳宓
朝代：宋

溪山鎮日不離門，一市人家自寂喧。
居士本非爲素隠，小窗端合勝華軒。
同時桃李驚開蚤，晚歲松篁喜獨存。
我最愛山思覓暇，袖琴來聽玉潺湲。
雨
作者：陳宓
朝代：宋

滴滴鳴乾葉，蕭蕭過短籬。
山房欹枕夜，聽盡去來時。
雨晴見山
作者：陳宓
朝代：宋

經旬不見嶙峋面，雨施雲行到九州。
春政已成無一事，却扶紅日翠峰頭。
雲津閣
作者：陳宓
朝代：宋

山色月中猶見碧，溪流枕上更宜聲。
身輕閣穩欣投宿，此是還家第一程。
雲臺寺梅坡·其一
作者：陳宓
朝代：宋

不是騷人親手栽，如何一一作詩謀。
世間那用香如許，應有仙真夜往來。
雲臺寺梅坡·其二
作者：陳宓
朝代：宋

樹杪風來玉佩輕，仙香飄作世間清。
一枝不許來城市，祇伴高人避世情。
雲臺梅盛開呈單丞立之
作者：陳宓
朝代：宋

兩年騎馬上雲臺，長是梅花爛漫開。
未識明珠從海出，祇逢飛雪下天來。
月移清影侵衣带，風送浮香入酒杯。
珍重主人邀客意，忙中喚我此追陪。
題傅侍郎寒碧十五韵·凈凉
作者：陳宓
朝代：宋

何物擢仙質，天然契吾性。
不染濁水泥，明月水中映。
只許此君看，風清雨娟凈。
題傅侍郎寒碧十五韵·宜月
作者：陳宓
朝代：宋

海底初上時，柳末清光發。
滿窗璠璵映，我胸中月地。
題傅侍郎寒碧十五韵·晚香
作者：陳宓
朝代：宋

春風鬭妍麗，衆卉芳可掬。
丁時良亦好，暮景苦不足。
獨擅晚秋香，金英照寒淥。
題傅侍郎寒碧十五韵·梅坡
作者：陳宓
朝代：宋

江南開最蚤，猶及仲春時。
此地先飛雪，多情却願遲。
題傅侍郎寒碧十五韵·橘浦橋
作者：陳宓
朝代：宋

素藥到眼明，濃香滿懷入。
不忍度方橋，斜陽更凝立。
千里洞庭秋，一杯還可挹。
題傅侍郎寒碧十五韵·流花橋
作者：陳宓
朝代：宋

春風事華侈，紅紫逐香飄。
水底從鋪錦，還能似此橋。
題傅侍郎寒碧十五韵·浮花
作者：陳宓
朝代：宋

古來詫范蠡，功名付滄洲。
可惜所見小，只挾嬋娟遊。
如公真愛世，請具濟川舟。
題傅侍郎寒碧十五韵·滋蘭
作者：陳宓
朝代：宋

猗猗深林中，有類事謹獨。
採棄信所遭，幽芳孰榮辱。
苦與群卉殊，千年猶有馥。
題傅侍郎寒碧十五韵·百花徑
作者：陳宓
朝代：宋

誰言四時殊，春色鎮長有。
秀萼皆可餐，采采泛巵酒。
殷紅一月時，發揮仍有抑。
題傅侍郎寒碧十五韵·種杏
作者：陳宓
朝代：宋

夭桃太繁媚，清瘦却憐梅。
酌此二妙質，爲君出奇開。
釀作千日酒，高仙下崔嵬。
題傅侍郎寒碧十五韵·筠塢
作者：陳宓
朝代：宋

萍彩日相鮮，柳綿時暗度。
無風亦生凉，有月助奇趣。
偶來獨坐時，愛此那能去。
題傅侍郎寒碧十五韵·襲芳
作者：陳宓
朝代：宋

紅紫事鼎盛，嫣然媚日風。
香氣裊不斷，郁若篝衣烘。
請勿別高下，一種春陽回。
題傅侍郎寒碧十五韵·觀魚
作者：陳宓
朝代：宋

燕忙將水撇，魚樂欲空跳。
此意誰能會，光陰靜裏消。
題傅侍郎寒碧十五韵·錦步障
作者：陳宓
朝代：宋

白傅落草堂，茶果替魚肉。
不妨天與富，錦繡以爲谷。
題傅侍郎寒碧十五韵·頌橘
作者：陳宓
朝代：宋

瀟湘秋氣高，群木禿如指。
粲粲朱實繁，傲霜如有喜。
願言事封殖，勿使間棘枳。
題先公正獻詩集
作者：陳宓
朝代：宋

飛車去逐赤松仙，殘藁空留四十年。
致主恥居三代後，乞身期在二疏前。
清朝厚眷真難報，白髮孤遺祇自憐。
珍重我翁忠孝句，子孫百世更須傳。
題先隴
作者：陳宓
朝代：宋

去去音容遠，冥冥歲月深。
渾將溪作淚，莫盡一生心。
題冰玉堂
作者：陳宓
朝代：宋

此是劉君處士家，茅簷猶想舊橫斜。
我今添著朱夫子，薄祀秋初薦水花。
題劍灘
作者：陳宓
朝代：宋

山在溪中水在山，人生何處鬼門關。
數聲柔櫓風雷外，一葉輕舟劍戟間。
爲問片時驚陷溺，何如竟日緩躋攀。
信知行險非天命，垣道從來絕後艱。
題南康戲綵堂
作者：陳宓
朝代：宋

織女支機石，雲根幾許深。
月明偏得照，烟暝杳難尋。
戲綵留奇跡，重題愧夙心。
長年過半百，摹刻媿知音。
題南康歸宗寺
作者：陳宓
朝代：宋

山陰逸氣追千古，不但揮毫一段奇。
到此風流故無恙，遊人休問舊來池。
題喻景山大飛書房
作者：陳宓
朝代：宋

仙谿七十里，半世祇聞名。
一日見山色，千年懷友情。
古匏浮美醁，清水照塵纓。
霜月亭亭白，連床語到明。
題妙寂僧無礙明碧軒
作者：陳宓
朝代：宋

何處便宜養性情，禪床更著玉縱橫。
應是高人幽隠地，開軒遠月迥雙明。
題妙寂僧無礙端硯
作者：陳宓
朝代：宋

紫潤携來愜性情，藍田空負價連城。
揮殘老兔猶能健，研盡輕螺未覺聲。
淵底取歸龍想睡，巖心鑿破地須驚。
我無才思長懷抱，元氣何年結得成。
題妙寂寺
作者：陳宓
朝代：宋

老鵲呼簷人起早，華鯨催午日西遲。
不因地迥稀塵事，那得冬陰似夏時。
題妙寂寺·其一
作者：陳宓
朝代：宋

四遶青巒峻，西東碧浪揚。
孤忠招寶翰，正色著祠堂。
孰繼功言盛，空嗟草木長。
蓼莪。
題妙寂寺·其三
作者：陳宓
朝代：宋

寺古靜還僻，小窗幽更深。
觀時知句眼，讀易見天心。
霜露宵增感，烟雲曉見侵。
獨坐思往昔，愁絕淚盈襟。
題妙寂寺·其二
作者：陳宓
朝代：宋

百代公師墓，千年妙應林。
香隨清晝永，山泣晚秋深。
列桂團風露，高松耐古今。
過牆深夜月，觸目倍傷心。
題安溪流惠亭
作者：陳宓
朝代：宋

平蕪幾載翳雲烟，一日重開便豁然。
須信耕桑皆帝力，謾將翔泳祝堯年。
金堤新插千株柳，玉井仍看十丈蓮。
縣令欲同民快樂，西風來看遶湖田。
題安溪雙清閣
作者：陳宓
朝代：宋

重開傑閣似天成，氣壓塵闤境自清。
一水深澄蒼玉遠，五峰齊峙翠屏橫。
未諧廣厦萬間志，且愜行人六月情。
蚤晚定能誇盛事，鳳池橋上看蓬瀛。
題延平劍歸閣
作者：陳宓
朝代：宋

晉代難爲用，翻藏此水涯。
在天猶有赫，鎮地永無邪。
雨過疑留迹，風飛去莫遮。
誰云寒瀨底，折戟伴沈沙。
題延平張相公廟·其一
作者：陳宓
朝代：宋

想像孤忠尚凜然，古祠何止更千年。
清標自是人難泯，不爲區區一劍傳。
題延平張相公廟·其三
作者：陳宓
朝代：宋

地下寶光猶解見，眼前天象却茫然。
君恩自古難貪戀，乃父反輸少子賢。
題延平張相公廟·其二
作者：陳宓
朝代：宋

匪躬盡瘁握機權，雖值時危亦晏然。
况有式乾遺奏在，若教勇退更身全。
題延平招演堂
作者：陳宓
朝代：宋

好山四遶作銀屏，秀水忝流玉樣青。
雨後龍精穿皦日，夜初漁火混疎星。
躊躇直擬長來宅，取次都堪小結亭。
謾酌三杯求一醉，終然心事獨醒醒。
題延平李氏宅
作者：陳宓
朝代：宋

延平李氏廬，仙翁扁盤谷。
虛堂納水石，蘭萱和修竹。
距城才咫尺，作吏愧真俗。
年餘始一到，頼有客如玉。
題新創南樓榜曰寬閑
作者：陳宓
朝代：宋

樓高二丈只三間，四面平疇繞海山。
白水青秧開凈練，碧巒蒼巘擁妝鬟。
靜中始覺乾坤大，老去唯思歲月慳。
但願心田如此闊，一生到了得清閒。
題林氏讀書堂
作者：陳宓
朝代：宋

四壁無塵坐絳帷，鄰家清曉聽唔咿。
聖賢凜凜長相面，爵祿駸駸詎可辭。
問字有人携酒款，誦經終歲不園窺。
我來自恨相逢晚，嗣此敲門愜所思。
題永石屏·其一
作者：陳宓
朝代：宋

琅玕三尺重南金，風韵仍同綠綺琴。
胸次便如斯壁立，千年不受一塵侵。
題永石屏·其二
作者：陳宓
朝代：宋

誰將一段楚天碧，磨向崖心萬仞餘。
橋柱不題司馬字，蘭亭留待右軍書。
題清隠祠
作者：陳宓
朝代：宋

高標千載有誰攀，風雨祠堂尚一間。
寄語當年詹令尹，吾今亦欲早歸山。
題湖堂長春風堂
作者：陳宓
朝代：宋

柯翰由來元氣同，要須壯歲似兒童。
君家友愛誰能比，一榻長如二月中。
題玉井
作者：陳宓
朝代：宋

自昔高誇十丈蓮，我今平步華峰巔。
年來妄想驅除盡，不信人間是有仙。
題王孫口致爽亭賡陳左史韵·其一
作者：陳宓
朝代：宋

溪山一路送還迎，管領溪山有此亭。
我爲舉杯相勞勉，他年端不負山靈。
題王孫口致爽亭賡陳左史韵·其二
作者：陳宓
朝代：宋

誰結危亭碧玉堆，西山爽氣喚仍回。
嵐光祇恐不堪著，更遣新詩勾引來。
題王忠文公新祠
作者：陳宓
朝代：宋

仰瞻新像凜清秋，猶带當時體國憂。
聽斷直教心悅服，撫縻端自意誠求。
遂令百世思嚬笑，不但三年絕嘆愁。
甲子一周遺愛在，後來多少踵前脩。
題致爽亭
作者：陳宓
朝代：宋

山水圍中宅一區，小亭花柳足康娛。
勾牽詩思千篇有，斗擻征塵一點無。
秉燭風簷費遮邏，閉窗雲霧巧闚𨵦。
憑誰起喚王摩詰，寫作淵明歸去圖。
題蒲巖次陳侍郎韵·其一
作者：陳宓
朝代：宋

纖巧難誇刻楮工，四時不改綠茸茸。
祇應松檜堪爲友，閲盡人間桃李風。
題蒲巖次陳侍郎韵·其二
作者：陳宓
朝代：宋

我亦年來養氣工，黄茅丹鼎欲生茸。
蓬萊咫尺真堪玩，底恨三年弱水風。
題西淙
作者：陳宓
朝代：宋

當年巨刃劈崖開，便擁雙虬海上來。
舊跡幾年甘隠霧，新名一日怕驚雷。
池邊有地惟生茝，石上無泥更植梅。
酷似廬山難忘處，卧龍白鹿勘書臺。
題豐穎樓
作者：陳宓
朝代：宋

壽溪百里薦寒流，來護楊君少尹丘。
三復先公當日翰，重脩處士舊時樓。
高山不減八千仞，往事空餘五十秋。
闢作小齋教子姪，好將萬卷著雙眸。
題野亭
作者：陳宓
朝代：宋

向晚風光分外新，野亭高處最撩人。
綢繆翠袖分還合，委曲寒波去轉親。
小艇時過明鏡裏，危欄獨倚畫圖身。
公餘對此長懷愧，檢點胸中未洗塵。
題開先
作者：陳宓
朝代：宋

距城近只十五里，三度來遊兩載中。
山骨潄來成白玉，水痕深處見蒼龍。
竹間待月爲佳友，柱上留題憶長公。
此去重來知幾日，携家戀別莫怱怱。
題陳君肯堂
作者：陳宓
朝代：宋

昔人創業無窮思，張大由來在子孫。
輪奐已成張老室，駟軒行看漢于門。
詩書古訓時時習，孝友家風世世存。
聞道董帷勤課子，不妨遊息有名園。
題隠居
作者：陳宓
朝代：宋

磐石疑溪月，茅簷潘竹風。
琴尊隨分有，夜夜主人公。
題雲石深趣堂
作者：陳宓
朝代：宋

廣文官舍先無塵，誰著嵐光几上陳。
个裏盡消三伏暑，胸中長作四時春。
不因泉石耽成癖，那識簞瓢味更真。
顧我年來羈吏鞅，清閑羞見讀書人。
題高將仕墨梅
作者：陳宓
朝代：宋

玉質縱橫黄絹外，春陽却自紫毫開。
雨餘不共莓苔老，風暖暗勾蜂蝶來。
題高將仕墨梅
作者：陳宓
朝代：宋

露零難辨蘂，月滿祇尋香。
不受丹青涴，仍當雲水鄉。
詩清見和靖，筆妙得高郎。
當暑開霜素，蕭然六月凉。
風雨漲簷溜憶東平以疾不往
作者：陳宓
朝代：宋

不到東平夏又秋，閑居身尚不吾由。
可憐巖上千尋瀑，不似簷前一派流。
風雨過武夷山
作者：陳宓
朝代：宋

我與茲山是故人，十年相別意彌真。
如何咫尺迷風雨，剛道情親却不親。
飲井
作者：陳宓
朝代：宋

飲井之清天下少，夷齊比德復如何。
寒冰入口侵牙頰，甘露霑腸逐病痾。
十里溉田成旱雨，一泓濟渴勝天河。
活人未遂平生志，酌此深知負愧多。
飲井多景亭
作者：陳宓
朝代：宋

山海前陳遠景多，一泓冰雪醒沉痾。
憑誰六月同來看，奈此清風爽氣何。
鳬茈餉王丞
作者：陳宓
朝代：宋

仙谿賸得紫琅玕，風味仍同荔子看。
何似清漳霜後橘，野人還敢薦君盤。
鳳咮
作者：陳宓
朝代：宋

千年寒潭底，飽孕精鋼秀。
何人出黝玉，手觸氣如餾。
健筆舉龍文，清音鳴鳳咮。
坐使端歙産，瞠乎仞溪後。
鳳池橋成余長泰以詩賀次韵謝之
作者：陳宓
朝代：宋

驂鸞翼翼裊清風，眼見雲霄有路通。
自是衆賢欣出力，何如小己敢貪功。
指揮須得千人敵，遲速都申一念中。
已築新堤平似掌，登橋人與此橘同。
黄梅
作者：陳宓
朝代：宋

來禽青李不待熟，枝上作酸能晚黄。
期與虀鹽同事業，每因烟雨長風光。
丹心祇有帝心識，苦口寧爲衆口嘗。
擲棄道旁同敝帚，有人負鼎去干湯。
三月二十二日榴花盛開戲作絕句
作者：陳師道
朝代：宋

五月榴花忽見春，白頭喜遇一番新。
可能略不解春意，只有尋枝摘葉人。
上元致語口號
作者：陳師道
朝代：宋

歡聲喜氣塞康莊，妙舞清歌樂未央。
此節定知隨意好，今宵端復爲人長。
粧成粉白生春色，酒瀉鵝黄射燭光。
報答風光須一醉，從來千騎貴東方。
上晁主客
作者：陳師道
朝代：宋

兩疏父子共含香，不獨家榮國有光。
剩欲展懷因問疾，孰知相對只銜觴。
年侵身要兼人健，節近花須滿意黄。
從此竹林須小阮，只今未可棄山王。
上趙使君
作者：陳師道
朝代：宋

老氣崢嶸蓋九州，治聲騰湧逐雙流。
向來置醴蒙殊遇，此日彈冠愧少留。
千里山連環故國，中秋月好傍黄樓。
不應爲米輕鄉里，定復還從馬少游。
丞相溫公挽詞三首·其一
作者：陳師道
朝代：宋

恭默思良弼，詩書正百工。
事多違謝傅，天遽奪楊公。
一代風流盡，三師禮數崇。
若無天下議，美惡併成空。
丞相溫公挽詞三首·其三
作者：陳師道
朝代：宋

少學真成己，中年託著書。
輟耕扶日月，起廢極吹噓。
得志寧論晚，成功不願餘。
一爲天下慟，不敢愛吾廬。
丞相溫公挽詞三首·其二
作者：陳師道
朝代：宋

百姓歸周老，三年待魯儒。
世方隨日化，身已要人扶。
玉几雖來晚，明堂訖授圖。
心知死諸葛，終不羨曹蜍。
中秋夜東剎贈仁公
作者：陳師道
朝代：宋

盈盈秋月不餘分，葉露懸光可數塵。
此地正須煩一笑，要令排戶問東鄰。
九日不出魏衍見過
作者：陳師道
朝代：宋

九日登臨迫閉藏，老懷無恨自淒涼。
山頭落帽風流絕，壁面稱詩語笑香。
衝雨肯來尋此老，拂牀聊待熟黄粱。
獨無樽酒爲君壽，正使秋花未肯黄。
九日寄秦覯
作者：陳師道
朝代：宋

疾風回雨水明霞，沙步叢祠欲莫鴉。
九日清樽欺白髮，十年爲客負黄花。
登高懷遠心如在，向老逢辰意有加。
淮海少年天下士，獨能無地落烏紗。
九日無酒書呈漕使韓伯修大夫
作者：陳師道
朝代：宋

老大悲傷節物催，酒腸枯涸壯心灰。
慚無白水真人分，難置青州從事來。
倦筆懶從都市出，醉眸剛爲麴車回。
黄花也似相欺得，坐對空樽不肯開。
九日與智叔鵰堂宴集夜歸
作者：陳師道
朝代：宋

鵰堂從昔有惡客，酒盡不去仍復索。
欲留歌舞盡客意，風雨和更作三厄。
佳辰難得客更難，我窮無酒爲君歡。
只欲泥行過白下，萬一簾疏見一斑。
九月九日魏衍見過
作者：陳師道
朝代：宋

節裏能相過，談間可解憂。
致疏君未肯，得此我何由。
語到君房妙，詩同客子游。
一經從白首，萬里有封侯。
九月八日夜雨留智叔
作者：陳師道
朝代：宋

騎臺九日登臨處，只有歸人醉扶路。
千年二謝孰可代，我每苦留君只去。
花粗且爲前人惜，曲誤不解丞卿怒。
只消著帽受西風，不待風流到新句。
九月十三日出善利門
作者：陳師道
朝代：宋

十載都城客，孤身冒百艱。
一饑非死所，萬里有生還。
去國吾何意，從人病不間。
共看雙白鬢，似得半生閑。
五子相送至湖陵
作者：陳師道
朝代：宋

中年患別多作別，早日諱窮常得窮。
勿云一水四十里，衣冠塞郭何人同。
周生子病輟身出，劉子遠來今幾日。
石家仲叔好少年，頗能厭俗從吾律。
魏君不獨相從早，自君之來吾却掃。
歲月磨人孰能久，反覆看渠難得好。
湖陵古城風日寒，情義乃知生別難。
高懷已爲故人盡，交道應留後代看。
五言賀雨出
作者：陳師道
朝代：宋

六月鄞江旱，焦勞刺史憂。
戴星趨洞府，踏月叩龍湫。
引咎青章設，爲壇古法修。
山川將爾徧，牲幣豈吾留。
帝意茲回眷，神聰俯應求。
油雲潜感召，靈雨忽滂流。
急勢朝翻幕，寒聲暮咽溝。
餘波平浦嶼，翠色蔽田疇。
池閣消殘暑，閭閻慶有秋。
邦民無以謝，惟起載途謳。
以拄杖供仁山主二首·其一
作者：陳師道
朝代：宋

錯節孤根勁有餘，坐牀須按起須扶。
一生用底今相贈，更問林間有此無。
以拄杖供仁山主二首·其二
作者：陳師道
朝代：宋

洗足投筇只坐禪，厭尋歧路費行纏。
老來不復人間事，不用山公更削圓。
住雁
作者：陳師道
朝代：宋

斷岸通橫水，枯荷著早霜。
一陂堪度歲，數雁不成行。
市遠無繒繳，年豐足稻粱。
中原有佳氣，不必到衡陽。
何太中挽詞二首·其一
作者：陳師道
朝代：宋

課最三川守，名成萬石君。
平生欠一識，聲烈即多聞。
兜率真歸處，琴臺只斷雲。
傷心今夜月，忍便到初墳。
何太中挽詞二首·其二
作者：陳師道
朝代：宋

哀挽諸儒競，豐碑故吏繁。
素車紛雨泣，丹旐與風翻。
幾地留遺愛，他年作九原。
涕流耆舊盡，不獨爲鄉園。
何復教授以事待理
作者：陳師道
朝代：宋

負俗寧能累哲人，昔賢由此致功名。
驥收鹽坂車前足，琴得焦桐爨下聲。
三獻荆山時未識，一鳴齊鳥衆方驚。
傳聞下詔搜遺逸，勸講方思用老成。
何郎中出示黄公草書四首·其一
作者：陳師道
朝代：宋

龍蛇起伏筆無前，江漢淵回語更妍。
好事元須一賞足，藏家不必萬人傳。
何郎中出示黄公草書四首·其三
作者：陳師道
朝代：宋

四海聲名何水曹，新詩舊德自相高。
一官早要稱三字，二鬢何須著兩毛。
何郎中出示黄公草書四首·其二
作者：陳師道
朝代：宋

此詩此字有誰知，畫省郎官自倔奇。
罪大從來身萬里，政成今有麥三岐。
何郎中出示黄公草書四首·其四
作者：陳師道
朝代：宋

當年闕里與論詩，晚歲河山斷夢思。
妙手不爲平世用，高懷猶有故人知。
僧慧僧利同往南山
作者：陳師道
朝代：宋

驥騄同羣鴻雁行，登臨端爲作重陽。
南臺二謝風流絕，準擬歸來古錦囊。
元日
作者：陳師道
朝代：宋

老境難爲節，寒梢未得春。
一官兼利害，百慮孰疏親。
積雪無歸路，扶行有醉人。
望鄉仍受歲，回首向松筠。
元日雪二首·其一
作者：陳師道
朝代：宋

半夜風如許，平明雪皓然。
簾疏穿瑣細，竹壓更嬋娟。
窘兔走留跡，饑烏鳴乞憐。
遥忻炎海上，還復得新年。
元日雪二首·其二
作者：陳師道
朝代：宋

度臘闕三白，開正還積陰。
炊煙茅舍濕，噪雀暮枝深。
短髮千方誤，中年萬里心。
成書著巖穴，或有後人尋。
元符三年七月蒙恩復除棣學喜而成詩
作者：陳師道
朝代：宋

老作諸侯客，貧爲一飽謀。
折腰真耐辱，捧檄敢輕投。
早作千年調，中懷萬斛愁。
暮年隨手盡，心事許溟鷗。
八月十日二首·其一
作者：陳師道
朝代：宋

一夢人間四十年，只應炊竈固依然。
兩官不辦一丘費，五字虛隨萬里船。
八月十日二首·其二
作者：陳師道
朝代：宋

人生七十今强半，老去光陰已後身。
更欲置身須世外，世間元自不關人。
八月十日宿百丈山慶善院明日遊松風菴謁震禪師
作者：陳師道
朝代：宋

衾裘夜宿方丈屋，風燈微茫照溪谷。
杖屨朝行百丈山，林風清泠搖佩環。
道人八十更聰明，耳邊猶愛松風聲。
風前飽食松下卧，夢裏光陰等閑過。
世間貴人多白頭，未容白首送林丘。
左足拘攣右臂緩，榮華只得傍人看。
信知佛法有天樂，掃除疾痼何須藥。
山林於我却有因，願言築室爲比鄰。
不辭棄世伴幽獨，猶恐山僧嫌近俗。
再到錢塘呈會宗伯益
作者：陳師道
朝代：宋

負笈重來感舊游，流年衰鬢兩經秋。
湖山依舊渾相識，風月愁人不自由。
尚有故交重冷榻，可堪歸夢到滄洲。
誰憐壯志空凋落，百鍊金爲繞指柔。
再和寇十一二首·其一
作者：陳師道
朝代：宋

南山樓觀插穹蒼，林杪青燈出上方。
形勝自如諸老逝，功名隨盡二流長。
馬游從昔哀吾老，王粲當年賦異鄉。
少日幻心今浄盡，多生綺語未全忘。
再和寇十一二首·其二
作者：陳師道
朝代：宋

與世相違孰自量，資身無策漫多方。
逢場作戲真呈拙，誤筆成蠅豈所長。
名字不歸青史筆，形容終老白雲鄉。
可須五斗輕千里，頼有斯人未肯忘。
再次韵蘇公示兩歐陽
作者：陳師道
朝代：宋

公詩周魯後，曳曳垂天雲。
府中顧長康，風味如麴君。
非公無此客，請壽兩山樽。
叔季大儒後，偏醒亦同醺。
心與柏石堅，章成綺繡紋。
多難獨不補，少戇今無聞。
時無古今異，智有功名昏。
可使百尺底，不作數斗渾。
再贈寇司戶
作者：陳師道
朝代：宋

仕屈諸儒底，名成一戰中。
酒爲千日計，詩費幾生功。
戲馬章臺下，呼鷹上蔡東。
少年豪俠窟，杵臼得梁鴻。
再酬
作者：陳師道
朝代：宋

鄉里衣冠不絕人，近天尺五只清門。
論文正可簪雙筆，澆舌行看賜上樽。
瓊玖每蒙先木李，蜩鳩方共笑飛鯤。
固知賢傑當傳世，下里朱陳亦有孫。
出清口
作者：陳師道
朝代：宋

家世山東飽耕稼，晚託一舟順流下。
漁溝寒餠不下筯，推柂轉頭更五夜。
平明放溜出清口，霜落潮回霧連野。
平淮一夢三十里，有日無風神所借。
似憐憂患滿人間，百孔千瘡容一罅。
文章末技將自效，語不驚人神可嚇。
子女玉帛君所餘，寄聲白鳥煩多謝。
初到錦城
作者：陳師道
朝代：宋

溪遶層巒路遶溪，飛梁相接掛晴霓。
山川王氣今何有，巖谷靈蹤昔未躋。
十里松篁參羽仗，半天樓閣倚雲梯。
勝遊欲盡無窮目，未到桃源客已迷。
別三子
作者：陳師道
朝代：宋

夫婦死同穴，父子貧賤離。
天下寧有此，昔聞今見之。
母前三子後，熟視不得追。
嗟乎胡不仁，使我至於斯。
有女初束髮，已知生離悲。
枕我不肯起，畏我從此辭。
大兒學語言，拜揖未勝衣。
喚耶我欲去，此語那可思。
小兒襁褓間，抱負有母慈。
汝哭猶在耳，我懷人得知。
別劉郎
作者：陳師道
朝代：宋

一別已六載，相逢有餘哀。
公私兩多事，災病百相催。
無酒與君別，有懷向誰開。
深知百里遠，肯爲老夫來。
別叔父崑山丞
作者：陳師道
朝代：宋

父子兼知己，扶携共白頭。
又爲千里別，未使寸心休。
鳥雀空庭曉，風霜落木秋。
近親零落盡，更覺別離愁。
別叔父錄曹
作者：陳師道
朝代：宋

爲吏專文法，成家託弟昆。
三年如昨日，一笑更何言。
扶老須微祿，移官實至恩。
兩疏元父子，何日復東轅。
別圓澄禪師
作者：陳師道
朝代：宋

法施老人卧不出，呼我取別行問疾。
摩盤拭筯勸一飽，少待須臾莫蒼猝。
早年著眼覷文字，萬卷初無一言契。
多生綺語未經懺，半世虛名足爲累。
此去它來尚有緣，頭童齒豁恐無年。
慇懃三請久住世，弊惡可念未可捐。
平生准擬西行計，老著人間此何意。
他生佛會見頭陀，知是當年老居士。
別威德寺
作者：陳師道
朝代：宋

三宿城隈寺，輕齎類老禪。
暫來真偶爾，適去更翛然。
笑別留春塢，行尋下瀨船。
此身猶斷梗，飄泊且隨緣。
別寶講主
作者：陳師道
朝代：宋

此地相逢晚，他方有勝緣。
呪功先服猛，戒力得扶顛。
暫息三支論，重參二老禪。
夜牀鞋脚別，何日著行纏。
別月華嚴
作者：陳師道
朝代：宋

寓世生同里，隨方去有情。
來爲百年別，不惜片時程。
齋鉢須勤供，經鐘莫倦鳴。
當來第三會，此界却逢迎。
別觀音山主
作者：陳師道
朝代：宋

離合應生理，過逢豈近緣。
情親見今日，語妙記當年。
閉戶安禪主，衝風逆水船。
不應清夜月，故作別時圓。
別負山居士
作者：陳師道
朝代：宋

田園相與老，此別意如何。
更病可無酒，猶寒已自和。
高名胡未廣，詩興尚能多。
沙草東山路，猶須一再過。
別鄉舊
作者：陳師道
朝代：宋

數有中年別，寬爲滿歲期。
得無魚口厄，聊復雁門踦。
齒脫心猶壯，秋清意自悲。
平時郡文學，鄧禹得三爲。
別黄徐州
作者：陳師道
朝代：宋

姓名曾落薦書中，刻畫無鹽自不工。
一日虛聲滿天下，十年從事得途窮。
白頭未覺功名晚，青眼常蒙今昔同。
衰疾又爲今日別，數行老淚灑西風。
北渚
作者：陳師道
朝代：宋

南蕩不可度，北渚風浪生。
向來狐兔迹，已復蛟鼉鳴。
十七日觀潮三首·其一
作者：陳師道
朝代：宋

潮頭初出海門山，千里平沙轉面間。
猶有江神憐北客，欲將奇觀破衰顔。
十七日觀潮三首·其三
作者：陳師道
朝代：宋

漫漫平沙走白虹，瑶臺失手玉杯空。
晴天搖動清江底，晚日浮沉急浪中。
十七日觀潮三首·其二
作者：陳師道
朝代：宋

江水悠悠自在流，向人無恨不應愁。
相逢不覺渾相似，誰使清波早白頭。
十五夜月
作者：陳師道
朝代：宋

向老逢清節，歸懷託素暉。
飛螢元失照，重露已霑衣。
稍稍孤光動，沉沉衆籟微。
不應明白髮，似欲勸人歸。
十八日觀潮·其一
作者：陳師道
朝代：宋

一年壯觀盡今朝，水伯何知故晚潮。
海浪肯隨山俯仰，風帆長共客飄搖。
十八日觀潮·其三
作者：陳師道
朝代：宋

千槌擊鼓萬人呼，一抹濤頭百尺餘。
明日潮來人不見，江邊只有候潮魚。
十八日觀潮·其二
作者：陳師道
朝代：宋

眼看白浪覆青山，誰信黄昏去復還。
縱使百年終有盡，何須豪橫詫吳蠻。
十八日觀潮·其四
作者：陳師道
朝代：宋

江平石出漲沙浮，船閣平洲水斷流。
朝暮去來何日了，一杯誰與弔陽侯。
南柯子·南歌子
作者：陳師道
朝代：宋

天上云為瑞，人間睡作魔，疏簾清簟汗成河。酒醒夢迴眵眼、費摩娑。但有寒喧問，初無鳳鳥過。塵生銅碾網生羅。一喏十年猶未、意如何。
南柯子·南歌子
作者：陳師道
朝代：宋

故國山河在，新堂冰雪生。萬家和氣賀初成。人在笙歌聲裡、暗生春。今代無雙士，當年第一人。杯行到手莫辭頻。明日鳳池歸路、隔清塵。
南臺
作者：陳師道
朝代：宋

城郭收燈興未休，却回春信到臺頭。
東風未借登臨便，柳色遥看特地愁。
南豐先生挽詞二首·其一
作者：陳師道
朝代：宋

早棄人間事，真從地下游。
丘原無起日，江漢有東流。
身世從違裏，功名取次休。
不應須禮樂，始作後程仇。
南豐先生挽詞二首·其二
作者：陳師道
朝代：宋

精爽回長夜，衣冠出廣庭。
勳庸留琬琰，形像付丹青。
道喪餘篇翰，人亡更典刑。
侯芭才一足，白首太玄經。
南軒
作者：陳師道
朝代：宋

少日書林頗著勳，暮年貪佛替論文。
銅鑪瓦枕芒鞋裏，此外惟須對此君。
南鄉子
作者：陳師道
朝代：宋

亂蕊壓枝繁。堆積金錢鬧作團。晚起塗黃仍帶酒，看看。衣剩腰肢故著單。薄瘦卻禁寒。牽引人心不放闌。擬折一枝遮老眼，難難。蝶橫蜂爭只倚闌。
南鄉子
作者：陳師道
朝代：宋

嫋娜破瓜餘。豆蔻梢頭二月初。眾裡腰肢遙可識，應殊。暗裡猶能摸得渠。醉側不須扶。喚作周家行畫圖。背立欠伸花絮底，知無。未信丹青畫得如。
南鄉子
作者：陳師道
朝代：宋

急雨打寒窗。雨氣侵燈暗壁缸。窗下有人挑錦字，行行。淚溼紅綃減舊香。往事最難忘。更著秋聲說斷腸。曲渚圓沙風葉底，藏藏。誰使鴛鴦故作雙。
南鄉子
作者：陳師道
朝代：宋

晴野下田收。照影寒江落雁洲。禪榻茶爐深閉閣，颼颼。橫雨旁風不到頭。登覽卻輕酬。剩作新詩報答秋。人意自闌花自好，休休。今日看時蝶也愁。
南鄉子
作者：陳師道
朝代：宋

潮落去帆收。沙漲江迴旋作洲。側帽獨行斜照裡，颼颼。卷地風前更掉頭。語妙後難酬。回雁峰南未得秋。喚取佳人聽舊曲，休休。瘴雨無花孰與愁。
南鄉子
作者：陳師道
朝代：宋

陰重雨垂垂。並馬西郊試薄衣。紅蕊未開花已過，遲遲。不見東風著意時。酒到更須辭。報答春光舊有期。勤苦著書妨作樂，痴痴。莫學衰翁萬事非。
南鄉子
作者：陳師道
朝代：宋

風絮落東鄰。點綴繁枝旋化塵。關鎖玉樓巢燕子，冥冥。桃李摧殘不見春。流轉到如今。翡翠生兒翠作衿。花樣腰身官樣立，婷婷。困倚闌干一欠伸。
卜算子
作者：陳師道
朝代：宋

搖風影似凝，帶雪香如抱。開盡南枝到北枝，不道春將老。飄颻姑射仙，誰識冰肌好。會有青綾夢覺人，可愛池塘草。
卜算子
作者：陳師道
朝代：宋

梅嶺數枝春，疏影斜臨水。不借芳華只自香，嬌面長如洗。還把最繁枝，過與偏憐底。拭傍鸞臺仔細看，何似丹青裡。
卜算子
作者：陳師道
朝代：宋

繡幕罩梅花，莫放清香透。鑑裡朱顏歲歲移，只道花依舊。把酒問梅花，知我離情否。若使梅花知我時，料得花須瘦。
卜算子
作者：陳師道
朝代：宋

纖軟小腰身，明秀天真面。淡畫修眉小作春，中有相思怨。背立向人羞，顏破因誰倩。不比陽臺夢裡逢，親向尊前見。
卜算子
作者：陳師道
朝代：宋

雪暗嶺頭雲，竹冷溪邊樹。還似瀟湘縹緲人，玉骨籠香霧。月下幽香度。夢裡香魂駐。回首南枝酒半醺，寂寞無尋處。
卧疾絕句
作者：陳師道
朝代：宋

老裏何堪病再來，愁邊不復酒相開。
一生也作千年調，兩脚猶須萬里回。
即事
作者：陳師道
朝代：宋

老覺山林可避人，正須麋鹿與同羣。
却嫌鳥語猶多事，强管陰晴報客聞。
叔父惠鉢三首·其一
作者：陳師道
朝代：宋

當家父子親分付，不比黄梅萬里來。
不解當年明上座，嶺頭言下却空回。
叔父惠鉢三首·其三
作者：陳師道
朝代：宋

聲中得句已忘言，斷酒持齋却自然。
大有西來真的意，饑時著飯飽時懸。
叔父惠鉢三首·其二
作者：陳師道
朝代：宋

蒲團未有祖師意，洗鉢何曾識趙州。
萬里空歸君解否，老胡端爲我能留。
古墨行
作者：陳師道
朝代：宋

秦郎百好俱第一，烏丸如漆姿如石。
巧作松身與鏡面，借美於外非良質。
潘翁拜跪摩老眼，一生再見三歎息。
了知至鑒無遁形，王家舊物秦家得。
君今所有亦其亞，伯仲小低猶子姪。
黄金白璧孰不有，古錦句囊聊可敵。
睿思殿裏春夜半，燈火闌殘歌舞散。
自書細字答邊臣，萬里風塵入長算。
初聞橋山送弓劍，寧知玉碗人間見。
夜光炎炎衝斗牛，會有太史占星變。
人生尤物不必有，時一過目驚老醜。
念子何忍遽磨研，少待須臾圖不朽。
明窗浄几風日暖，有愁萬斛才八斗。
徑須脫帽管城公，小試玉堂揮翰手。
古怨贈關彥長
作者：陳師道
朝代：宋

世態輕浮君莫道，相逢何必論才調。
鉛刀快利莫耶遲，果下翩翩望雲老。
人前安得無窮好，應須富貴長年少。
莫教白髮更棲遲，不遭毀駡逢人笑。
句·其一
作者：陳師道
朝代：宋

聞道新文能入樣，相州紅纈鄂州花。
句·其一〇
作者：陳師道
朝代：宋

吳音未至慢，楚語不假些。
句·其七
作者：陳師道
朝代：宋

熊兒投□驥子扶。
句·其三
作者：陳師道
朝代：宋

牆頭霜下草，又作一番新。
句·其九
作者：陳師道
朝代：宋

勢不可使盡，福不可享盡。
事不可做盡，話不可說盡。
人生如此耳，文字已其閏。
句·其二
作者：陳師道
朝代：宋

磊落金盤薦糟蟹，纖柔玉指破霜柑。
句·其五
作者：陳師道
朝代：宋

早晚望夫能化石，盡分人世作支機。
句·其八
作者：陳師道
朝代：宋

江清風偃木，霜落雁橫空。
句·其六
作者：陳師道
朝代：宋

日來霜露後，更覺天宇浄。
句·其四
作者：陳師道
朝代：宋

白鳥過林分外明。
同蘇不疑避暑法惠寺
作者：陳師道
朝代：宋

酷暑不可處，相將尋晝凉。
清談廕廣厦，甘寢就匡牀。
蓮剝明珠滑，瓜浮紺玉香。
因知北窗卧，自信出羲皇。
同道士錢泠然尋澗水源
作者：陳師道
朝代：宋

曉領黄冠子，步尋東澗源。
拖筇探清淺，垂手弄潺湲。
岸閣殘花片，槎留舊漲痕。
鳳潛丹穴邃，龍卧古潭渾。
脩竹青垂蔭，長蘿翠可捫。
忽驚穿藥圃，不覺到雲根。
嶝外看飛鳥，崖邊見飲猿。
援琴寫山水，布席坐蘭蓀。
白石支棋局，青沙藉酒尊。
醉歌歸路穩，洞口月黄昏。
呂吉父使君生日
作者：陳師道
朝代：宋

司漏凌晨報曉籤，曈曈赫日上重簷。
良辰也應純乾策，吉夢先符太卜占。
棣萼同時升紫禁，棠陰由此駐彤襜。
一杯欲助邦人禱，願借黄堂壽斝添。
和三日
作者：陳師道
朝代：宋

苦遭年少强追陪，病眼看花更覆杯。
夾岸萬人傾國出，清江一注兩山開。
遊人欲盡驚鷗下，晚日猶須惡雨催。
更恐明年有離別，折花臨水共裴徊。
和休文至自新安
作者：陳師道
朝代：宋

無成底事到天涯，重見春工換柳枝。
歷盡江山苦行役，歸來風雨過花時。
驅馳共厭人間世，險阻時聞別後詩。
獨有窮愁銷未盡，一番相見一伸眉。
和元夜
作者：陳師道
朝代：宋

笳鼓喧燈市，車輿避火城。
彭黄爭地勝，汴泗迫人清。
梅柳春猶淺，關山月自明。
賦詩隨落筆，端復可憐生。
和元樂銷暑樓曉望
作者：陳師道
朝代：宋

遶郭溪山接四鄰，身輕步躡一梯雲。
圖南羽翮摶空見，倚北光芒入夜分。
蕪沒池臺餘故事，風流人物想前聞。
翛然便欲移招隠，猿鶴還應怨舊羣。
和劉元樂月夜寄賈耘老
作者：陳師道
朝代：宋

胡牀欲上庾公樓，那復周南歎滯留。
皓魄光連鮫室午，疏星冷浸洞庭秋。
錦袍有興思姑熟，桃楫無心問莫愁。
喚取長江來入社，不勞牛渚問行舟。
和南豐先生出山之作
作者：陳師道
朝代：宋

側徑籃舁兩眼明，出山猶带骨毛清。
白雲笑我還多事，流水隨人合有情。
不及鳥飛渾自在，羨他僧住便平生。
未能與世全無意，起爲蒼生試一鳴。
和南豐先生西游之作
作者：陳師道
朝代：宋

孤雲秀壁共崔嵬，倚壁看雲足懶回。
睡眼剩潮寒綠洗，醉頭强爲好峰擡。
山僧煮茗留寬坐，寺板題名卜再來。
有愧野人能自在，塵樊束縛久低徊。
和參寥明發見鄰家花二首·其一
作者：陳師道
朝代：宋

短牆春色過鄰家，行不逢人只見花。
新綠葱葱紅蔌蔌，却成粧面映青紗。
和參寥明發見鄰家花二首·其二
作者：陳師道
朝代：宋

滿城桃李一番新，深院繁枝別得春。
從此詩翁有新語，不須紅濕少城闉。
和吳子副知海齋
作者：陳師道
朝代：宋

法筵應供頼三車，堆案抽身輟算沙。
破暑好風開樂國，脫塵新句散餘霞。
僧奩手汗空留迹，佛几堆紅拂委花。
客舍黄粱未應熟，且容秋蝶夢南華。
和和叟梅花
作者：陳師道
朝代：宋

百卉前頭第一芳，低臨粉水浸寒光。
卷簾初認雲猶凍，逆鼻渾疑雪亦香。
鼎實自應終有待，天真不假更勻粧。
江南望斷無來使，且伴詩翁入醉鄉。
和和叟第課還自都下
作者：陳師道
朝代：宋

青雲直上馬如龍，來往泠然若御風。
高步只應天咫尺，舊游寧寄浙西東。
升沉道路從今異，邂逅比鄰此日同。
相見可堪懷抱冷，需君健語破樊籠。
和寄朱文中
作者：陳師道
朝代：宋

仰高當日誦成規，想見風流盛一時。
魯國故知臧有後，孔庭早見鯉能詩。
侵尋末路同傾蓋，邂逅清談爲解頤。
願借湖山容膝地，爲令松菊寄吾衰。
和寇十一同游城南阻雨還登寺山
作者：陳師道
朝代：宋

雨阻游南步，泥留逐北情。
稍看飛霧斷，復作遠山橫。
野潤膏新澤，樓明納晚晴。
歸宜有佳思，紗帽壓香英。
和寇十一同登寺山
作者：陳師道
朝代：宋

度暑無好懷，憑危略幽致。
衣冠蔚如林，從我才一二。
茲山昔深登，歲月誰得記。
尚有名勝流，不與金石悴。
孰知千載後，我與子復至。
煙昏倏見燈，洪發恐無地。
領略章句手，割據英雄志。
興壞容一瞬，今昔當幾喟。
圍山缺西北，放目不可制。
歸懷納清境，夜榻成良寐。
零落壁間詩，豈特彼所愧。
會逢南過適，不問西來意。
和寇十一晚登白門
作者：陳師道
朝代：宋

重門傑觀屹相望，表裏河山自一方。
小市張燈歸意動，輕衫當戶晚風長。
孤臣白首逢新政，遊子青春見故鄉。
富貴本非吾輩事，江湖安得便相忘。
和寇十一雨後登樓
作者：陳師道
朝代：宋

秀嶺歸雲裏，華譙夕照中。
登臨終不數，吟笑近多同。
麥秀知春力，人和驗歲豐。
預爲逃暑約，一快楚臺風。
和富中容朝散雨中感懷
作者：陳師道
朝代：宋

節物驚心懶復嗟，罇中酒盡復誰賒。
風撩雨脚俄成陣，雪閣雲頭欲結花。
萬里可堪長作客，一年將盡未還家。
自憐落落終難合，白首詩書謾五車。
和張奉議贈舅氏龐大夫
作者：陳師道
朝代：宋

朝下公門不曳裾，身寬心遠等林居。
傳家聲烈三公後，貯腹平生萬卷餘。
藤架倚春聽語鳥，石池迎日數游魚。
人言酷似牢之舅，未有新詩錦不如。
和張次道再游翠巖之作
作者：陳師道
朝代：宋

去歲尋山有舊題，重來似與故人期。
回巒俯仰如迎客，流水喧鳴擬索詩。
嶺路依危通鳥過，吾身趁健白雲隨。
自憐久快屠門嚼，欲往安能久茹芝。
和彥詹題遠軒
作者：陳師道
朝代：宋

開窗得遠意，興出杳冥間。
芳草日邊路，片雲天外山。
好花和露斸，脩竹夾藤刪。
每許南鄰伴，時來一寄閑。
和朱智叔鹿鳴席上
作者：陳師道
朝代：宋

三楚風流秀士林，英詞從昔動脩門。
充庭初識蒼龍礎，賜醴行霑白獸樽。
已上薦書輕一鶚，更憑詩力化羣鯤。
千年遼鶴空城郭，誰見朱公有異孫。
和李使君九日登戲馬臺
作者：陳師道
朝代：宋

登高能賦屬吾儕，不用傳杯擊鉢催。
九日風光堪落帽，中年懷抱更登臺。
江山信美因人勝，萸菊逢辰滿意開。
二謝風流今復見，千年留句待公來。
和李文叔退朝
作者：陳師道
朝代：宋

朝流駭汗蒸雙猊，風卷屯雲散萬蹄。
任使輕衫汙嬌色，可令纖手洗春泥。
和江秀才獻花三首·其一
作者：陳師道
朝代：宋

風雨東籬冷落看，清溪水落玉峰寒。
酒家不辦當壚費，乞與先生種杏壇。
和江秀才獻花三首·其三
作者：陳師道
朝代：宋

江公孤憤不宜秋，吟作秋蟲到白頭。
過我可爲千日醉，從公難作百錢游。
和江秀才獻花三首·其二
作者：陳師道
朝代：宋

疏花得雨數枝黄，白髮緣愁百尺長。
要與老生同一醉，故留秋意作重陽。
和沈世卿推官見寄
作者：陳師道
朝代：宋

倦看世態久低徊，且置窮通近酒杯。
未忍一身閑處著，暫容雙眼醉時開。
爲呼阿武扶頭起，擬與山翁倒載回。
好在東籬舊時菊，無心準擬白衣來。
和王子安至日三首·其一
作者：陳師道
朝代：宋

近節翻多事，爲家不亦難。
老成須藥力，愁絕向誰寬。
凍雨能妨夢，朝霜故作寒。
衰顔心自了，不待鏡中看。
和王子安至日三首·其三
作者：陳師道
朝代：宋

晨起公私迫，昏歸鳥雀催。
百年忙裏盡，萬事醉間來。
竹雨深宜晚，江梅半欲開。
風燈挑不燄，寒火撥成灰。
和王子安至日三首·其二
作者：陳師道
朝代：宋

物理有終極，人情從往還。
陰陽消長際，老疾去留間。
申白徒懷惠，巢由不買山。
更歌吾和汝，風日稍侵顔。
和王明之見寄
作者：陳師道
朝代：宋

末路相逢首重回，紫芝眉宇向人開。
老來惟有風情在，事去空憐歲月催。
憔悴不堪臨楚澤，棲遲無路上燕臺。
少陵肺病疏杯斝，想負花前載酒來。
和秦太虛湖上野步
作者：陳師道
朝代：宋

曉風疏日乍相親，黯黯輕寒拂拂春。
觸目漸隨紅蕊亂，經年不見綠條新。
寧論白黑人間世，懶復雌黄紙上塵。
十里松陰窮野步，暫時留得自由身。
和舅氏公退言懷
作者：陳師道
朝代：宋

追陪强韵愧難過，應接前聞覺未多。
盛禮每虛摩詰席，舊詞猶可雪兒歌。
手開新徑延徐步，眼趁高梧上碧蘿。
風雨入懷泥滿眼，時須好語滌煩痾。
和范教授同游桓山
作者：陳師道
朝代：宋

送客尋山已自仙，行談坐笑復忘年。
平郊走馬斜陽裏，破屋傳杯積水邊。
洗壁題名留歲月，登高著句記山川。
風流幕下諸公子，縮手吟邊更覺賢。
和董判官寺居作
作者：陳師道
朝代：宋

共作東州客，同棲古寺深。
論交非有舊，不見解相尋。
冷過清明節，悲生故國心。
此身隨所寄，未足問升沉。
和蒲左丞有美座上觀雪二首·其一
作者：陳師道
朝代：宋

高牙大纛曉登山，卷帳飛觴不避寒。
十二玉樓橫閤道，三千銀甲壯師干。
封條已驗遺蝗化，平隴寧虞宿麥乾。
預喜豐年惟太守，旋追賓從促盃盤。
和蒲左丞有美座上觀雪二首·其二
作者：陳師道
朝代：宋

破曉初驚失舊山，瑶臺化出坐中寒。
江心凍合愁蛟蜃，匣裏冰生吼鏌干。
門閉洛陽人跡絕，指穿東郭履痕乾。
鳳池不比梁園客，咳唾珠璣落玉盤。
和蘇公洞庭春色
作者：陳師道
朝代：宋

洞庭千木奴，寸絲不挂手。
來輸步兵厨，釀作青田酒。
王家玉東西，未覺歲華走。
方從羅浮山，已作南陽壽。
還將甕頭春，慰子雪入牖。
我方縛禪律，一舉煩屢嗅。
東坡酒中仙，醉墨粲星斗。
詩成以屬我，千金須弊帚。
何曾樽俎間，著客面黧黝。
定須笑美人，蘸甲不濡口。
和謝公定觀秘閣文與可枯木
作者：陳師道
朝代：宋

斯人不復有，累世或可期。
每於丹青裏，一見如平時。
壞障塵得入，慘澹令人悲。
墨色落欲盡，嚴顔終不移。
朽老莫使年，石心烏銅皮。
念此猶少作，未盡冰霰姿。
北枝把異鵲，意定了不疑。
惜哉不得語，胸次幾興衰。
一爲要貴役，可復辭畫師。
隠奧雖可惜，塗抹復見遺。
謝侯名家子，感慨形苦詞。
豈惟語畫工，勁特頗似之。
何當補諫列，一吐胸中奇。
和謝公定雨行逢賣花
作者：陳師道
朝代：宋

逢花駐馬尚多情，天不違人旋作晴。
不使近詩增紙價，得知春入鳳凰城。
和豫章公黄梅二首·其一
作者：陳師道
朝代：宋

寒裏一枝春，白間千點黄。
道人不好色，行處若爲香。
和豫章公黄梅二首·其二
作者：陳師道
朝代：宋

色輕花更艷，體弱香自永。
玉質金作裳，山明風弄影。
和賈明叔秋晚見懷
作者：陳師道
朝代：宋

陋巷少行跡，故人車馬稀。
世情方汩沒，吾道肯依違。
萬葉迎風脫，孤雲带月歸。
獨憐高義在，猶肯問柴扉。
和賈耘老春晚
作者：陳師道
朝代：宋

縈縈裊裊幾絲飛，榴葉千燈照晚暉。
紫翠園林鶑欲懶，黄昏簾幕燕初歸。
花明西苑將迎幸，草綠平原正打圍。
一卧海城春又晚，不妨閑處得真機。
和趙大夫鹿鳴宴集
作者：陳師道
朝代：宋

趙侯詩律近風騷，雅意推賢答聖朝。
鴻雁著行過渭水，鳳凰覽德下虞韶。
三千著籍今爲盛，九萬論程不作遥。
不讀世書談世事，卧看君自致青霄。
和過田承君
作者：陳師道
朝代：宋

寺古專宜僻，居深自作幽。
興來寧憚遠，句苦不緣愁。
逸氣無前足，虛懷不繫舟。
逢人難晤語，冒雨亦相求。
和鄭戶部寶集丈室二首·其一
作者：陳師道
朝代：宋

遠遊遊則遠，安心心已安。
茅茨更何事，一坐五年寬。
客來問法要，示以無所還。
勿云空生默，聽者不勝言。
和鄭戶部寶集丈室二首·其二
作者：陳師道
朝代：宋

貴有空王章，貧無置錐地。
衝風窗自語，涴壁蟲成字。
向隅有知音，闔門接彊對。
只道庭前柏，西來本無意。
和酬施和叟宣德
作者：陳師道
朝代：宋

山陰傾蓋兩綢繆，十載重來鬢已秋。
往事侵尋如昨日，故人牢落半滄洲。
流離道路生涯拙，蕪沒田園歲計休。
久要尚憐君子在，爲言雞黍亦遲留。
和酬魏衍
作者：陳師道
朝代：宋

闕然聲問略相同，百里之間一水通。
春興多多高紙價，愁懷一一逐歸鴻。
不憂寒餓成吾老，稍喜朝廷記此公。
夢每見君心已了，不因新句覺情東。
和顔生同游南山
作者：陳師道
朝代：宋

竹杖芒鞋取次行，琳琅觸目路人驚。
常年此日仍爲客，病目今來喜再明。
筋力尚堪供是事，登臨那得總無情。
已知名世徒爲爾，可復緣渠太瘦生。
和魏衍三日二首·其一
作者：陳師道
朝代：宋

林花女頰紅，春水瓜頭綠。
步蹇我三休，來同君一足。
苦嗟所歷小，不盡千里目。
暮景向昏鴉，歸塗取脩竹。
和魏衍三日二首·其二
作者：陳師道
朝代：宋

堤沙泥盡未及塵，江波不動風生紋。
虎頭魚尾不知數，朱旗一點來奔雲。
春容已老有餘態，祓禊雖古無前聞。
踏青摸石修祕祝，落日带雨催行人。
聽詩對月兩不厭，頗覺過目徒紛紛。
君不見天寶杜陵翁，屈宋才堪作近鄰。
和魏衍元夜同登黄樓
作者：陳師道
朝代：宋

車馬競清夜，人物秀三楚。
登臨得免俗，茲樓豈時睹。
同來兩稚子，冠者亦四五。
落落俱可人，頗亦厭歌鼓。
山月出未高，潛鱗動寒浦。
檣燈接疏星，奪目粲不數。
魏侯轉物手，百好趨就敘。
得句未肯吐，秀氣出眉宇。
水浄納行影，山空答脩語。
夜氣稍侵肌，鳥駭去其侶。
清游豈有極，喜事戒多取。
投靜未免喧，于今豈非古。
永懷寂寞人，南北忘在所。
橫嶺限魚鳥，作書欲誰與。
情生文自哀，意動足復佇。
憑檻共一默，望舒已侵午。
和魏衍同登快哉亭
作者：陳師道
朝代：宋

經時不出此同臨，小徑新摧草舊侵。
欲傍江山看日落，不堪花鳥已春深。
來牛去馬中年眼，朗月清風萬里心。
故著連峰當極目，回看幽徑遶雙林。
和魏衍同遊阻風
作者：陳師道
朝代：宋

舊說春風亦世情，不應作意斷人行。
絕須一怒催新句，更可多憂促短生。
勝日著忙端取怪，妙年得此未須驚。
懸知出處非吾事，已復星河爛漫晴。
和魏衍聞鶑
作者：陳師道
朝代：宋

春力著人朝睡重，葉底黄鸝鳴自送。
綠幕朱欄日觀明，回廊側戶風簾動。
昨夜春回到寒谷，好鳥飛來把脩竹。
整翰厲觜初一鳴，已落君詩專妙獨。
退紅著綠春事殘，後時獨立知何言。
側聽不盡已飛去，懷抱此時誰與論。
和鮮于大受崇先觀餞別曾元中
作者：陳師道
朝代：宋

此別未爲遠，兩都東西州。
情親有乖隔，江湖成阻脩。
脫塵度翠密，徐行當尋幽。
各有惜別懷，共此一日留。
意合豈待約，酒盡不更求。
闕詞固未可，忍手亦何猶。
坐有黄冠師，未解逍遥遊。
興來我與共，醉罷君當休。
僧房火可親，此樂行且謀。
萬事自糾紛，高懷元一丘。
和黄充出游三首·其一
作者：陳師道
朝代：宋

右坊左里遠相求，東度南登稱意游。
已著連峰妨目極，不應疾雨使心休。
和黄充出游三首·其三
作者：陳師道
朝代：宋

剩欲登臨强作歡，衣冠未動意先闌。
從今泉石非吾事，只借君詩細細看。
和黄充出游三首·其二
作者：陳師道
朝代：宋

諸郎聯璧萬人看，新有詩聲伯仲間。
作意登臨還得句，此生寧復要長閑。
和黄充實春盡游南山
作者：陳師道
朝代：宋

逐勝闕勇功，餞春無少色。
出門欲何向，坂丸隨所擊。
百年餘幾何，十步復一息。
同來二三子，楚楚頗脩飾。
行前强老夫，徑捷疲峻陟。
山門開煙霏，禪房閉岑寂。
口燥沾茗椀，久厄此爲德。
逐日下西山，草路荒不識。
回溪轉鉤曲，門徑入繩直。
故人喜領客，內愧積腹臆。
所來爲親舊，掃除稱寥閴。
疾風無末勢，過雨有餘瀝。
高花初欲然，平荷已如拭。
因君感衰盛，醜好移頃刻。
交新厭區區，話舊聽歷歷。
談間十一二，四座已傾側。
茅屋漏風霜，山田带沙礫。
尚能哀此老，舉手觸四塞。
君如澗底松，超拔出天壁。
學詩有新功，黄魏共推激。
和黄充實榴花
作者：陳師道
朝代：宋

春去花隨盡，紅榴暖欲然。
後時何所恨，處獨不祈憐。
葉葉自相偶，重重久更鮮。
流珠沾暑雨，改色淡朝煙。
著子專寒酒，移根擅化權。
愧非無價手，刻畫竟難傳。
和黄充小雪
作者：陳師道
朝代：宋

度臘侵春亦未遲，紛紛款款意猶微。
霑衣带潤元無見，著物還消不待晞。
剩欲打窗連夜聽，未須迷雁斷行飛。
老年才盡無新語，只欲煩君急手揮。
和黄預七夕
作者：陳師道
朝代：宋

盈盈一水不斯須，經歲相過自作疏。
坐待翔禽報佳會，徑須飛雨洗香車。
超騰水部陳篇上，收拾愚溪作賦餘。
信有神仙足官府，我寧辛苦守殘書。
和黄預久雨
作者：陳師道
朝代：宋

甲子仍逢夏，連朝雨脚垂。
黑雲玄甲駐，鐵騎冷官馳。
映日還蒙霧，懸麻却散絲。
頹牆通犬豕，破柱出蛟螭。
野潤風光秀，凉生枕席宜。
撥雲開日月，噀水出虹蜺。
貧可留須睫，恩當記扊扅。
蒼頭行冒雨，赤脚出衝泥。
詩好聲生吻，書工手著胝。
衰年得佳句，懷抱頓能移。
和黄預感懷
作者：陳師道
朝代：宋

壁立無堪佐子貧，漫修簡牒效慇懃。
起臨明鏡看生意，卧向晴簷共白雲。
逸氣不應供潦倒，劇談脫或致紛紜。
但令蘇晉禪妨醉，不患何山病故葷。
和黄預感秋
作者：陳師道
朝代：宋

宿雲護朝霜，秋陽佐殘暑。
蠅癡驅復來，汗下拭莫禦。
庭梧自黄隕，風過成夜語。
幸是可憐生，胡然遽如許。
黄生多新詩，如盆繭抽緒。
唱高難欵乃，雋永得㕮咀。
意合無古今，投闇有迎拒。
名成弟子韓，價重先生楮。
向來得斯人，孰謂余齟齬。
晚炊鄰僧米，晝拾狙公芧。
甘酸皆適口，霜黄未登俎。
門有曲逆車，謗甚北山女。
寧爲溝中斷，不作太倉鼠。
老退無好懷，續明然兩炬。
搔首不成眠，寒蛩促機杼。
和黄預病起
作者：陳師道
朝代：宋

似聞藥病已投機，牛鬭蛇妖頓覺非。
李賀固知當得疾，沈侯可更不勝衣。
驚逢白璧山千仞，會見黄金带十圍。
只信詩書端作祟，孰知糠籺亦能肥。
咸平讀書堂
作者：陳師道
朝代：宋

昔人三百篇，善世已有余。
後生守章句，不足供囁嚅。
一登吏部選，筆硯隨掃除。
閉閤畫眉嫵，隔屋聞歌呼。
奉公用漢律，寧復要詩書。
俛首出跨下，枉此七尺軀。
今代陶朱公，不作大梁屠。
計然特未用，意得輕全吳。
爲邦得畿縣，政密自計疏。
寧書下下考，不奉急急符。
用意簿領外，築室課典謨。
平生五千卷，還舍不問塗。
近事更漢唐，稍以詩自娛。
復作無事飲，醉卧擁青奴。
桃李春事繁，軒窗晝景舒。
鳴屋鳩渴雨，窺簾燕哺鶵。
休吏散篇帙，風篁獻笙竽。
听然一啟齒，斯民免爲魚。
嗟哉行
作者：陳師道
朝代：宋

張生服石爲石奴，下潦上乾如渴烏。
一朝僨蹶須人扶，伏毒未動風出虛。
此生所得與昔殊，韓子作志還自屠。
自笑未竟人復吁，以身濟欲未必愚。
欲久而速反所圖，嗟哉偉然二大夫。
嘲無咎文潛
作者：陳師道
朝代：宋

詩人要瘦君則肥，便然偉觀詩不宜。
詩亦於人不相累，黄金九鐶腰十圍。
一饑緣我不緣渠，身作賈孟行詩圖。
窮人乃工君未可，早據要路肩安輿。
嘲秦覯
作者：陳師道
朝代：宋

長鋏歸來夜帳空，衡陽回雁耳偏聰。
若爲借與春風看，無限珠璣咳唾中。
回風行
作者：陳師道
朝代：宋

懸流洶洶從天來，南風五日鬭不開。
御風起柂虎著翼，衝風繫纜顔死灰。
昨日逆風今日回，萬人莫挽才浮盃。
篙牽相賀天意得，秋聲滿帆風倒桅。
去留異態須一怒，造物可得無嫌猜。
城南
作者：陳師道
朝代：宋

白下官楊小弄黄，騎臺南路綠無央。
含紅破白連連好，度水吹香故故長。
蹲滑踏青穿馬耳，轉危緣險出羊腸。
孰知南杜風流在，預怯排門有斷章。
城南夜歸寄趙大夫
作者：陳師道
朝代：宋

書生作意一斑足，杜陵據鞍兩眼寒。
風雨喚人歸去好，免教街吏報平安。
城南寓居
作者：陳師道
朝代：宋

游子暮何歸，韋杜城南村。
秋水深可測，挽衣踏行雲。
道暗失歸處，棲鳥故不喧。
牛羊閉籬落，稚子猶在門。
壽安縣君挽詞
作者：陳師道
朝代：宋

兩大推平日，三從播後聲。
憂勤登上壽，簫鼓閉佳城。
緦布千人從，松楸十里行。
哀榮動鄰里，點筆競諸生。
夏夜有懷
作者：陳師道
朝代：宋

卧念張居士，逃名老石根。
學詩真得瘦，識字即空樽。
鳴笛夜宜遠，燈花曉更繁。
未須哀老子，也復守丘園。
夏日書事
作者：陳師道
朝代：宋

花絮隨風盡，歡娛過眼空。
窮多詩有債，愁極酒無功。
家在斜陽下，人歸滿月中。
肝腸渾欲破，魂夢更無窮。
夏杪
作者：陳師道
朝代：宋

一室青蕪長，終朝靜不譁。
聖賢開美酒，子母破新瓜。
綠篠初翻籜，紅蕖稍薦花。
咄嗟功業晚，覽照鬢初華。
夜句三首·其一
作者：陳師道
朝代：宋

過雨作秋清，歸雲放月明。
入簾搖竹影，塞耳落洪聲。
夜句三首·其三
作者：陳師道
朝代：宋

短短長長柳，三三五五星。
斷雲當極目，不盡遠峰青。
夜句三首·其二
作者：陳師道
朝代：宋

老樹仍孤秀，秋蟾只獨明。
何須夜來雨，却聽枕前聲。
夜雨
作者：陳師道
朝代：宋

十月天猶雨，三更月失明。
溟濛才灑潤，點滴不成聲。
闢戶風煙入，投林鳥雀輕。
旅懷終易感，倏起別離情。
大行皇太后挽詞二首·其二
作者：陳師道
朝代：宋

扶日行黄道，乘雲上紫微。
憂勞形末命，恭儉見陳衣。
布德刑開網，和戎戢武威。
要知懷惠處，行路涕交揮。
大風
作者：陳師道
朝代：宋

飛沙破面風裂石，平林隠隠傾霹靂。
野火燎原塵漲天，道聞馬嘶不相得。
老翁彊欲作少年，立馬階除起無力。
城南桃李春意動，少待明朝莫相失。
太后挽詩·其一
作者：陳師道
朝代：宋

德名三后並，母道兩朝尊。
勇决高千古，危疑定一言。
先期還政事，隆禮改山園。
哀挽西郊道，雲愁晝亦昏。
奉賀陳聖予
作者：陳師道
朝代：宋

合譜兒童歲，爲僚一再秋。
初聞消息報，已作別離憂。
急雪將無路，寒江欲斷流。
相逢寧易得，端爲小遲留。
奉送閻醇老推官
作者：陳師道
朝代：宋

古今猶異俗，鄒魯尚多儒。
簿領三年責，雲霄一武趨。
數過忘潦倒，惜別更斯須。
說與晁夫子，今年錐也無。
奉酬應物
作者：陳師道
朝代：宋

論世闕真是，憎好成愚賢。
衆手挽跛牂，擬度驊騮前。
與子早相好，於今不知年。
似從欲著帽，憂喜同華顛。
生世如風花，高下亦偶然。
填溝偶不死，揮刃忽自全。
病馬試春草，游魚縱奔川。
稍思升斗祿，筦庫未闕員。
一饑尚可忍，百歲當復延。
相予乘下澤，得句要子宣。
此生期樂死，它日須詩傳。
縮手著袖間，彈棋一爭先。
奉陪內翰二丈醴泉避暑
作者：陳師道
朝代：宋

疾雷倒海不成雨，黑雲銜日蠶不吐。
深院回廊晝日長，青簾朱幕風鈴語。
神仙中人龍作馬，翠旌絳節從天下。
竹冠芒屨紫綺裘，曳杖林間觀物化。
清池照眼自生凉，脩竹回陰欲過廊。
樽酒未空高興動，含毫欲下雲飛揚。
俗聞道士業符醫，未語已作庸人樣。
但知一扇博百金，豈識雙松到千丈。
蠅頭小字密著行，四座歡叫醒而狂。
忽驚天姥到庭戶，風篁露草鳴寒螿。
回天却日有餘力，小試席間留翰墨。
請公慎用補天手，入佐后皇和玉石。
奉陪趙大夫游桓山
作者：陳師道
朝代：宋

後水喧江落渾黄，晚雲障日作微凉。
笙歌聲裏旌旗動，羅綺叢中語笑香。
勸相秋郊開稔熟，摩娑苔壁弔荒亡。
風流一代今山簡，有底樽前著葛强。
妾薄命二首·其一
作者：陳師道
朝代：宋

主家十二樓，一身當三千。
古來妾薄命，事主不盡年。
起舞爲主壽，相送南陽阡。
忍著主衣裳，爲人作春妍。
有聲當徹天，有淚當徹泉。
死者恐無知，妾身長自憐。
妾薄命二首·其二
作者：陳師道
朝代：宋

葉落風不起，山空花自紅。
捐世不待老，惠妾無其終。
一死尚可忍，百歲何當窮。
天地豈不寬，妾身自不容。
死者如有知，殺身以相從。
向來歌舞處，夜雨鳴寒蛩。
宴黄提刑致語口號
作者：陳師道
朝代：宋

當年天下無雙譽，此日朝中第一人。
坐使黄流隨指顧，即看丹閣畫精神。
天威行復朝三接，和氣今如物再春。
肯駐行軒慰離索，聽歌舉白莫辭頻。
宿合清口
作者：陳師道
朝代：宋

風葉初疑雨，晴窗誤作明。
穿林出去鳥，舉棹有來聲。
深渚魚猶得，寒沙雁自驚。
卧家還就道，自計豈蒼生。
宿柴城
作者：陳師道
朝代：宋

卧埋塵葉走風煙，齒豁頭童不記年。
起倒不供聊應俗，高低莫可只隨緣。
鼕鼕遠鼓三行夜，隠隠平湖四接天。
枕底濤波蓬上雨，故將羈老到愁邊。
宿泊口
作者：陳師道
朝代：宋

弱柳經寒色，懸流盡夜聲。
更長疑睡少，霜落怯寒生。
急急占星度，搖搖苦舫傾。
風濤兼盜賊，恩重覺身輕。
宿深明閣二首·其一
作者：陳師道
朝代：宋

窈窕深明閣，晴寒是去年。
老將災疾至，人與歲時遷。
默坐元如在，孤燈共不眠。
暮年身萬里，頼有故人憐。
宿深明閣二首·其二
作者：陳師道
朝代：宋

縹緲金華伯，人間第一人。
劇談連晝夜，應俗費精神。
時要平安報，反愁消息真。
牆根霜下草，又作一番新。
宿錢塘尉廨
作者：陳師道
朝代：宋

平湖遶舍山無盜，官事長閑俸有金。
安得終身爲禦寇，不辭兒女作吳音。
宿齊河
作者：陳師道
朝代：宋

燭暗人初寂，寒生夜向深。
潛魚聚沙窟，墜鳥滑霜林。
稍作他方計，初回萬里心。
還家只有夢，更著曉寒侵。
寄亳州何郎中二首·其一
作者：陳師道
朝代：宋

西南日下共浮雲，人事難羣喜勸分。
已度城陰先得句，不應從俗未忘葷。
松篁有節元宜晚，桃李無蹊只自薰。
欲入帝城須帝力，且尋詩社著詩勳。
寄亳州何郎中二首·其二
作者：陳師道
朝代：宋

西原追送未成旬，赫赫傳聲已迫人。
剩欲抄詩寄來使，尚能拂席致佳賓。
孰知簡易歸劉向，誰使循良作寇恂。
他日入東專一壑，少留餘地許爲鄰。
寄亳州林待制
作者：陳師道
朝代：宋

湖海相望闕寄聲，雲林過雨未全晴。
青衫作吏非前日，白首論文笑後生。
似聽兒童迎五馬，稍修書札問專城。
一聞苦李蒙莊句，不復人間世後名。
寄侍讀蘇尚書
作者：陳師道
朝代：宋

六月西湖早得秋，二年歸思與遲留。
一時賓客餘枚叟，在處兒童說細侯。
經國向來須老手，有懷何必到壺頭。
遥知丹地開黄卷，解記清波沒白鷗。
寄兖州張龍圖文潛二首·其一
作者：陳師道
朝代：宋

去國遭前政，還家未白頭。
百年當晚遇，一辱獨先收。
齒脫空餘舌，顔衰早著秋。
三爲郡文學，大勝鄧元侯。
寄兖州張龍圖文潛二首·其二
作者：陳師道
朝代：宋

剩喜開三面，旋聞乞一州。
力難隨鳥翼，行復立螭頭。
今日騏驎閣，當年鸚鵡洲。
寄書愁不達，書達得無愁。
寄北山順法師二首·其一
作者：陳師道
朝代：宋

十年聞問不逢人，一面相逢過所聞。
高士不應輕俗士，欲將汙脚上垂雲。
寄北山順法師二首·其二
作者：陳師道
朝代：宋

山下游塵不汙人，耳邊溪水去猶聞。
羨君身世渾無事，坐看青山過白雲。
寄參寥
作者：陳師道
朝代：宋

平生西方願，擺落區中緣。
惟於世外人，相從可忘年。
道人贊公徒，相識幾生前。
早作步兵語，晚參雲門禪。
捨策孤山下，一室頗蕭然。
林昏出幽磬，竹杪橫疏煙。
昨日寄書至，坐想參寥泉。
此泉如此公，遇物作清妍。
一別今幾時，綠首成白顛。
子亦憐我老，我豈要子憐。
會逢萬里風，一繫五湖船。
酌我巖下水，咽子山中篇。
寄君玉
作者：陳師道
朝代：宋

不見紫霄翁，侵尋鬢已蓬。
倦游鄉域異，歸夢夙宵同。
愛酒貧應甚，吟詩老更工。
清時公道在，未足歎途窮。
寄單州呂侍講
作者：陳師道
朝代：宋

往時三呂共脩途，擬上青雲近玉除。
中道勒回奔電足，今年還直邇英廬。
縱談尚記華嚴夜，枉道難隨刺史車。
遣興寬爲七字語，尋人聊代一行書。
寄單州張朝請
作者：陳師道
朝代：宋

平生天上張公子，尚記門間半面人。
聲烈與風來不盡，音書無使去難頻。
一言悟主心猶壯，百巧成窮髮自新。
聞說監河收貸粟，定傾東海活窮鱗。
寄外舅郭大夫二首·其一
作者：陳師道
朝代：宋

巴蜀通歸使，妻孥且舊居。
深知報消息，不忍問何如。
身健何妨遠，情親未肯疏。
功名欺老病，淚盡數行書。
寄外舅郭大夫二首·其二
作者：陳師道
朝代：宋

丈人魯諸生，明刑如皋陶。
幸寬右顧憂，未惜一身遥。
西南萬里行，可以斷繩橋。
慎勿用惠文，神母仁如堯。
寄子開
作者：陳師道
朝代：宋

致君意氣日方中，許國精誠月貫虹。
一代英豪出門第，當時毀譽豈窮通。
風流身致羲黄上，日夜心隨汴洛東。
從使少年輕我輩，只留顔面對吾公。
寄子開
作者：陳師道
朝代：宋

道山清絕况真仙，杜曲風流最近天。
曹濮於今真樂國，股肱從昔著時賢。
今回不辨終朝語，此去無端久疾痊。
可念卧時遭末劫，新陳埋沒不知年。
寄子閔
作者：陳師道
朝代：宋

煙昏晚寒風發屋，行者抽篷離者哭。
青衫白髮兩相鮮，積雪朝陽眩雙目。
猛虎食子有分羹，潔鷺割股謀補肉。
妻孥不用哭窮途，前府故人風義篤。
寄寇元弼
作者：陳師道
朝代：宋

朱櫻青子已嘗新，白帢黄衫見未頻。
載酒對棋無俗士，閉門高枕有閑人。
有底百年須薄祿，相看一笑却關身。
肯留惡客開家釀，驚坐何人更姓陳。
寄寇十一
作者：陳師道
朝代：宋

鄰里相望信不通，時因得句寄匆匆。
畫樓著燕薰風裏，楊柳藏鴉白下東。
度日守窗令節換，經旬無使覺門空。
錦囊佳麗鄰徐庾，剩欲同君賦惱公。
寄寇荆山
作者：陳師道
朝代：宋

曠士三年別，荆山一顧中。
百千人欲死，四六老能工。
脫帽頭應白，求田意欲東。
口須論世事，目已失飛鴻。
寄張大夫
作者：陳師道
朝代：宋

只應青眼老，尚記白頭翁。
一別今何向，三年信不通。
不應書字倦，未有北來鴻。
肯作彭城守，何時馬首東。
寄張學士
作者：陳師道
朝代：宋

湖海三年別，譙徐一日間。
經時猶未見，凡事信多艱。
理極那須說，情生不自還。
從來闕聲問，相見若爲顔。
寄張宣州
作者：陳師道
朝代：宋

與世情將盡，懷仁老未忘。
故人今五馬，高處謾三長。
詩豈江山助，名成沈鮑行。
肯爲文俗事，打鴨起鴛鴦。
寄張文潛舍人
作者：陳師道
朝代：宋

今代張平子，雄深次子長。
名高三俊上，官立右螭旁。
車笠吾何恨，飛騰子莫量。
時平身早達，未用夢凝香。
寄徐吉父學士
作者：陳師道
朝代：宋

卧龍山上摘黄花，曾共西風醉帽斜。
當日已應天下樂，無人傳入畫圖誇。
低頭强笑今何似，多病難堪懶自嗟。
聞道承明方厭直，幾時來伴訪山家。